text:
Mwaremewe gusazana, kubera ko ibintu biranga umubano mwiza murabyujuje. Ibi bintu tugiye kugarukaho birakwereka ko wowe n’uwo mukundana muri mu nzira nziza ndetse urukundo rwanyu rwubakiye ahazima.
Wagiye ubona abantu benshi bahuye n’ibizazane mu rukundo rwabo, bagahura n’ibigeragezo, abenshi ugasanga kubyakira byabananiye. Bamwe muri bo iyo babishoboye usanga bakomeje kubaho neza ndetse ugasanga bararambanye, ariko bisaba imbaraga n’ubuhanga no kwihangana. Muri iyi nkuru tugiye kugaruka ku bintu 6 bikwereka ko uri umukunzi mwiza cyane ku buryo urukundo rwanyu rushobora kuramba.
1.Wishimira kwiga buri munsi
Urukundo rw’abantu babiri, ruba rwiza ndetse rukaramba iyo bombi bemera ko atari ba ’miseke igoroye’, ku buryo icyo gihe bemera gukosorana no kwiga ibyiza. Abenshi bibwira ko bazi ibintu byinshi ugasanga ntibishimiye kumenya ibirenze by’umwihariko ku bo bakundana nabo. Aha niho uzasanga habamo gutandukana, nyuma ugasanga waribeshyaga cyane. Urukundo rusaba abantu babiri guhuza imbaraga bakiga ndetse bagakora cyane buri wese ari gushakira mugenzi we ibyishimo. Nta kimwaro kibonekera mu kwigira ku muntu ufata nk’inkoramutima kuri wowe.
2.Wemera amakosa yawe, utabanje gushidikanya
Abantu benshi bagira imyumvire itandukanye, ugasanga ntibemera amakosa yabo ndetse ugasanga umuntu avuga ko we nta kosa agira rwose. Bene uyu rero ntabwo urukundo rwe ruramba, kugeza amaze kumenya ko nta muntu uba nta makemwa 100%. Burya nta kimwaro kiba mu kuba wa kwemera ko wakoze amakosa, kubera ko havamo gukosorwa no kwemera kubana neza n’uwo wahemukiye. Niba wemera amakosa yawe mbere y’igihe ndakurahiye ntimuzigera mutana na rimwe.
Abantu bigira nta makemwa nibo usanga bakunda kwita abandi abanyamakosa. Aba bantu nta n’ubwo bashobora gukunda abandi kuko nabo ubwabo ntibikunda. Nta kimwaro kibonekera mukwatura ukavuga ngo ‘Mumbabarire sinzongera’.
3.Ntuhana umukunzi wawe
Ibi bintu biratangaje, ariko benshi barabikora. Hari uburyo umuntu yifata agahinisha mugenzi we amagambo gusa, kubera ko yarakaye cyangwa yanze kwemera ibyabaye. Ibi biterwa n’ibintu butandukanye ariko maze kubona ko atari byiza namba. Ntuzemere guhanisha amagambo uwo mubana cyangwa umukunzi wawe.
4.Uzi guhagarara ku hashize hawe
Ubundi, amateka yawe atandukanye nawe ubwawe, wowe w’ubu muratandukanye cyane. Umukunzi wawe rero azakomeza kugukundikira ko uzi guhagarara ku hashize hawe ukubaka ahazaza hanyu. Umuntu ugarura ahashize he akavuga iby’urukundo rwe rwashize birangira ababaje uwo bakundana. Uwemera ahashize he akomeza imbere ariko utahemera agakomeza kuhibuka ntashobora gutera intambwe ijya mbere.
5.Uriyizera
Muri wowe wifitemo kwiyizera cyane, ntabwo ugira gushidikanya na gato. Wemera ko kuba uri umuntu bitakugira intungane ukemera ko ikosa wakoze warikosora ejo ugakomeza. Ibi bizagufasha kubana neza n’uwo mukundana.
6.Ugaragaza ubwitonzi n’ubugwaneza
Niba uri wa muntu ugaragaza agasura keza no mu bihe by’umubabaro, ntusanzwe wowe, waba umukunzi mwiza cyane, kandi ibi bizatuma usazana n’uwo mukundana


c: text/html

text:
“Umunyarwanda yaciye umugani ngo So ntakwanga akwita nabi“
Kimwe mu bintu bishimisha mu buzima bwa muntu ni ukugira umuntu umukomokaho.
Umuntu akivuka agomba guhita agira ikimutandukanya n’abandi – Izina, n’ubwo hari abitiranwa ukabona hajemo za A na B.
Hagati aho haza kuzamo uburyo abantu bagomba kumenyera izina ry’umwana, nawe kandi akazakura akarimenyera. Izina mu yandi magambo ni kimwe mu birango umuntu abana nabyo kugeza avuye ku isi.
Buri gihe haza amazina mashya y’abana, abahungu ndetse n’abakobwa bitewe n’ibigezweho. Biragoye ubu gupfa kumva umwana witwa “Mvukiyehe, Hishamunda, Murorunkwere…”, Amazina nk’ayo. Iyi ni Generation nshyashya.
Rero hari ababyeyi baba badasanzwe bita amazina ku buryo umuntu ashobora kwibaza niba umwana iryo zina azajya aryitwa cyangwa se niba ari ukugira ngo rizajye mu bitabo by’irangamimerere gusa, kubera ko abantu bashobora kutabona umwanya wo kuryiga.
Hano hari amazina atanu y’abantu agaragaza gukomera bikabije mu kuyasoma. Kuko njye ntago navuga ko nashobora kuyasoma kuko byansaba kuyiga igihe kitari munsi y’ibyumweru 2 nibura. Niba ushaka kuyasoma, uzabanze uyige wiherereye kuko nuhita ushaka kuyavuga mu ruhame, ibindi bikurikiraho ni amateka.
Amazina ni aya akurikira:
1. Janice Keihanaikukauakahihuliheekahaunaele
Iri zina ni iry’umuturage wo muri Hawaii, igitangaje nanone kuri uyu muntu ni uko afite ikibazo cy’uko amazina ye adakwirwa ku ruhushya rwe rwo gutwara ibinyabiziga.
Ibaze uri umwarimu w’uyu muntu? Wajya umuhamagara amazina yombi?
2. Beezow Doo-Doo Zopittybop-Bop-Bop
Ushobora kugerageza kuvuga iri zina, gusa nkwijeje ko byagufata igihe kugira ngo umenye kurivuga neza. Gusa njye sinagerageza(Rikaba rinasekeje cyane ariko).
Uzi igitangaje kurusha ibindi! Aya si amazina uyu mugabo yavukanye kuko yari asanzwe yitwa Jeffrey Wilschke kugeza muri 2011 ubwo yayahinduje mu mategeko agahitamo kwitwa Beezow Doo-Doo Zopittybop-Bop-Bop.
3. Hubert Blaine Wolfeschlegelsteinhausenbergerdorff
Uyu we yari umwanditsi(Typesetter) w’Umunyamerika ariko wari ufite inkomoko mu budage. Uyu mugabo afite agahigo k’izina rirerire ku isi gatangwa na Guinness World Records. Iri nanditse ni rito cyane kuko ubundi izina rye rigizwe n’inyuguti 666.
Sawa rero ubwo niba wumva ufite akanya ba wiga kurivuga.
4. Rhoshandiatellyneshiaunneveshenk Koyaanisquatsiuth Williams
Iri zina ubu tuvugana niryo zina rirerire riri kuri iyi si. Iri naryo ni izina riri mu byangombwa by’uyu muntu(tekereza iyo ndangamuntu – hahahah).
5. Bernd Ottovordemgentschenfelde
Uyu akaba ariwe muntu ufite izina rirerire mu budage, ariko si ibyo gusa ngira ngo urabona ko rinakomeye cyane kurisoma.
Nizeye ko muri aya mazina ushobora kuba nta na rimwe washoboye.
Ubaye ushaka kujya ubona izindi nkuru nk’izi mu buryo bworoshye, washyira email yawe muri form iri hasi.
Ubaye uzi irindi zina rikomeye kurusha aya navuze hejuru cyangwa ikindi gitekerezo ufite, wadusangiza unyuze hasi muri comments.

robotstxt: allowed

filter: keep


text:
Paruwasi ya EAR Hanika yibutse abakirisitu, abari abanyeshuli n’abakozi b’ibigo bitandukanye byo ku i Hanika (Nyanza), bazize Jenoside yakorewe Abatutsi muri Mata 1994.
Icyo gikorwa cyabaye kuri uyu wa gatandatu tariki ya 01/07/2017. Kitabiriwe na Nyiricyubahiro Umwepisikopi wa EAR, Diyoseze ya Shyogwe ari hamwe n’abihaye Imana batandukanye b’iyo Diyoseze, abayobozi batandukanye mu nzego za Leta, Abanyeshuli n’abakozi b’ibigo bya EAR biri ku i Hanika, Abakirisitu ba Paruwasi ya Hanika hamwe n’abandi baturage, abafite ababo baguye ku i Hanika, inshuti n’abandi bantu batandukanye. Abantu bibukwa muri Paruwasi ya Hanika barenga 277. Mu butumwa Umwepisikopi wa Diyoseze ya Shyogwe yatanze yibanze ku gushishikariza abantu guha agaciro ubuzima bwa bagenzi babo kuko aricyo cyabuze mu Rwanda mu mwaka wa 1994. Twibutse ko insanganyamatsiko y’uyu mwaka igira iti: “Twibuke Jenoside yakorewe Abatutsi, turwanya ingengabitekerezo ya Jenoside, dushyigikira ibyiza twagezeho”.


text:
Isomo rya 1: Abalevi 23, 1.4-11.15-16.27.34b-37
Uhoraho abwira Musa, ati: « Iminsi mikuru y’Uhoraho ni iyi ikurikira. Kuri iyo minsi yateganijwe kandi, ni ho muzajya muhamagaza amakoraniro matagatifu. Mu kabwibwi k’umunsi wa cumi n’ine w’ukwezi kwa mbere, ni Pasika y’Uhoraho. Ku munsi wa cumi n’itanu w’uko kwezi, hatangira iminsi mikuru y’imigati idasembuye, yagenewe Uhoraho. Muzamara iminsi irindwi murya imigati idasembuye. Ku munsi wa mbere muzahamagaza ikoraniro ritagatifu, kandi mwoye kugira umurimo unaniza mukora. Buri munsi muri iyo irindwi, muzatura Uhoraho igitambo cy’ibiribwa bikongejwe burundu. Ku munsi wa karindwi, ni ho muzahamagaza ikoraniro ritagatifu kandi mwoye kugira umurimo unaniza mukora.» Uhoraho abwira Musa, ati «Dore ibyo uzamenyesha Abayisraheli: Nimumara kugera mu gihugu nabahaye, maze mukeza imyaka, muzazanire umuherezabitambo umuba w’amahundo ya mbere y’umusaruro wanyu. Kuva ku munsi ukurikira isabato, mbese kuva ku munsi muzaba mwatuye Uhoraho umuba w’amahundo ya mbere, muzatangire kubara ibyumweru birindwi byuzuye. Nimugeza ku isabato ya karindwi mubara, umunsi uzakurikiraho uzaba ari uwa mirongo itanu. «Dore ibyo uzamenyesha Abayisraheli: Umunsi wa cumi w’uko kwezi kwa karindwi, ni umunsi mukuru w’imbabazi. Muzahamagaza ikoraniro ritagatifu, mwirinde kurya, kandi muture Uhoraho igitambo cy’ibiribwa bikongokeye Uhoraho burundu. Umunsi wa cumi n’itanu w’uko kwezi kwa karindwi, ni umunsi mukuru w’amahema. Ni igihe cy’ibirori byo guhesha ikuzo Uhoraho, kigomba kumara iminsi irindwi. Ku munsi wa mbere, ntimuzagire umurimo unaniza mukora, ahubwo muzahamagaze ikoraniro ritagatifu. Icyo cyumweru cyose, muzakimara mutura Uhoraho buri munsi igitambo cy’ibiribwa bikongejwe burundu. Ku munsi wa munani, muzahamagaza ikoraniro ritagatifu, maze nanone muture Uhoraho igitambo cy’ibiribwa bikongokeye Uhoraho burundu. Kuri uwo munsi ni ho muzasoza ibirori, ntimuzagire rero umurimo unaniza mukora. Iyo ni yo minsi mikuru y’Uhoraho. Kuri iyo minsi ni ho muzahamagaza ikoraniro ritagatifu, maze mugatura Uhoraho ibi bikurikira: igitambo cy’ibiribwa bikongokeye Uhoraho burundu, igitambo gitwikwa cyangwa ibitambo biseswa, mukurikije imihango ya buri munsi.
Zaburi ya 80 (81),3-4, 5-6ab, 10-11ab
Ngaho nimuririmbe, muvuze ishako,
mucurange inanga, ijyane n’iningiri;
nimuvuze impanda ku mboneko y’ukwezi,
no ku nzora yako, umunsi wacu w’ibirori.
Iryo ni itegeko muri Israheli,
ryishyiriweho n’Imana ya Yakobo,
itegeko yashinze inzu ya Yozefu,
igihe yibasiye igihugu cya Misiri.
Iwawe ntihakabe imana yindi,
ntugapfukamire imana y’imvamahanga!
Ndi Uhoraho, Imana yawe,
yakuvanye mu gihugu cya Misiri.
Ivanjili ya Mutagatifu Matayo 13,54-58
Nuko ajya mu karere k’iwabo, ahigishiriza abantu mu isengero ryabo, bituma batangara bavuga bati «Ubu buhanga n’ubu bubasha bwinshi abikomora he? Uriya si umwana wa wa mubaji? Nyina ntiyitwa Mariya? Abavandimwe be si Yakobo, Yozefu, Simoni na Yuda? Bashiki be bose ntiduturanye? None se biriya byose abikomora he?» Nuko abatera imbogamizi. Yezu ni ko kubabwira ati «Koko nta handi umuhanuzi asuzugurirwa keretse mu gihugu cye no muri bene wabo.» Nuko aho ntiyahakorera ibitangaza byinshi, abitewe n’ukutemera kwabo.


text:
Uzwi n’uwawuriye! Ukunzwe n’uwa wuguriwe! Uwo ni Musokolo! Abakunda gusohoka ubu bakunze ifunguro ryiswe Musokolo dish riboneka kuri menu. Akaba ari ifunguro rigizwe n’inyama z’inka bateka mu ifuru.
Ushobora kuwurya wenyine, uri kumwe n’inshuti, cyangwa abavandimwe mushaka gusangira hamwe. Ni ifunguro murira hamwe mukishima,rituma abarisangira bagirana ibihe byiza.
Inyama
Musokolo ugizwe n’inyama z’inka, zitekanye ubuhanga, zitajyamo amavuta, zihira mu ifuru().Inyama barazikata, bakazivanamo amagufa, bakazibiza maze bakazishyira ku mushito. Bagategura n’ibirungu bitandukanye ku ruhande(pouvron,celeri, gitunguru n’ibindi bituma itukura) bakabivangira muri Aluminium maze bakabishyira mu ifuru. Bihira iminota 30, bihiye neza, nta mavuta yagiyemo ziryoshye. Ugura ikilo Kg=4000 frw!Ushatse baguha n’inusu!
Uburisho
Abantu bakunda kuzirisha ibintu bitandukanye,abakunzi ba Kawunga ni yo bahitamo, abandi bagahitamo amafiriti, cyangwa ibitoki. Icyo nabonye ni uko byose biraryohana! Ni ifunguro riryohera uwa ririye cyane.
Ushaka kurya Musokolo wazasohokera muri Plan B Bar-Resto i Nyamirambo kuri Cosmos.


text:
Tariki 28 Nyakanga 2021 ni bwo Minisiteri y’Ubuhinzi n’Ubworozi yafunze imirimo y’uburobyi bukorerwa mu Kiyaga cya Kivu. Byari biteganyijwe ko igomba gusubukurwa tariki 28 Nzeri 2021 ariko si ko byagenze kuko Ikigo cy’Igihugu gishinzwe Ubuhinzi n’Ubworozi cyakoze ubugenzuzi kigasanga muri iyi mirimo harimo abarobyi bagikoresha imitego itemewe.
Icyemezo cya RAB cyo gukomeza gufunga Ikivu nticyakiriwe neza n’abarobyi bari bamaze amezi abiri badafite akazi. Kuri uyu wa 5 Ukwakira 2021 ni bwo Minisiteri y’Ubuhinzi n’Ubworozi yongeye gukomorera abaroba mu Kivu basubukura imirimo yabo. Iyi Minisiteri yongereye abarobyi igihe cyo kuba bamaze gukuramo imitego itemewe kuko yangiza umusaruro w’isambaza bitewe nuko ifata izikiri nto.
Umuyobozi w’Umushinga w’Uburobyi wa Kibuye, Sibomana Jean Bosco, yabwiye IGIHE ko bishimiye kuba Ikivu cyongeye gufungura.
Yagize ati “Twafunguye uburobyi, abarobyi bishimye, kandi n’umusaruro noneho wabonetse. Ni ibyishimo mu barobyi, mu yandi magambo tukaba dushimira inzego zose zabigizemo uruhare kugira ngo uburobyi bwongere bufungure.”
Minisiteri y’Ubuhinzi n’ubworozi, MINAGRI, yasabye aba barobyi ko bakoresha imitego ifite amaso ya milimetero (mm)6 kuri 6. Mu bugenzuzi RAB yakoze ikaba yarasanze harimo abarobyi bafite imitego ya mm4 na mm5.
Sibomana avuga ko mu nama baherutse gukorana n’ubuyobozi bwa Minagri n’ubw’Intara y’Iburengerazuba, bafashe umwanzuro wo gukuramo imitego ya mm4, hanyuma ifite mm5 nayo ikaba yamaze kuvamo bitarenze tariki 1 Gashyantare 2022.
Umuyobozi w’Ihuriro ry’Amakoperative y’Abarobyi mu Karere ka Karongi, Ndagijimana Emmanuel, yavuze ko basanze umusaruro wariyongereye.
Yagize ati “Umusaruro twawubonye kandi abarobyi bishimye. Iri joro twabonye toni ebyiri n’ibilo 462, bivuga ngo umurobyi wabonye isambaza nyinshi yabonye ibilo 170, uwabonye nke yabonye ibilo 150.”
Ndagijimana yakomeje avuga ko bajya gufunga, umusaruro w’isambaza wari waragabanutse cyane babona ibilo 176 mu makipe yose.
Abarobyi barobera mu makipe. Ikipe iba igizwe n’abantu 10 barobesha ubwato butatu bufatanye. Mu Karere ka Karongi harobera amakipe 42.
source : https://ift.tt/3acjzzE


text:
Nyabimata: Barifuza ko Rusesabagina n’abo bareganwa babaha indishyi z’akababaro
Nyuma y’uko Leta y’u Rwanda yafashe bamwe mu bagize uruhare mu guhungabanya umutekano w’igihugu mu minsi yashize, harimo Rusesabagina ndetse na Callixte Nsabimana wiyitaga Sankara bakaburanishwa, abatuye i Nyabimata mu Karere ka Nyaruguru bangirijwe n’abahateye bavuga ko bishimiye kuba barafashwe, bakaba bizeye ko nibamara gukatirwa bazahabwa indishyi z’akababaro.
Ubwo inyeshyamba zateraga i Nyabimata, zishe abantu babiri harimo umusore wacururizaga mu gasantere ka Nyabimata bajijije kwanga kubarangira aho Umunyamabanga Nshingwabikorwa w’umurenge atuye, n’umuyobozi w’ishuri ry’ahitwa i Ruhinga wari uhatuye.
Viateur Ngirinshuti, umuvandimwe w’uwo musore wishwe, yigaga mu mwaka wa kabiri w’amashuri yisumbuye. Yahise arivamo kubera ko yabuze uwamuhaga ibikorehso by’ishuri, hanyuma ajya gufasha ababyeyi kwita ku bavandimwe be.
Agira ati “Ni we wari utugize. Ni we wadutangiraga mituweli, akadukorera ikintu cyose, none aho yiciwe papa urebye yaranahungabanye, cyane ko yamaze gupfa papa akabura n’abandi bana be b’abahungu babiri.”
Dominiko Rugerinyange, ari we se w’uwo musore, n’agahinda ko kuba yarabuze umwana we usanga agira ati “Dore nk’ubu nubatse inzu, mbura isakaro. Iyo ahaba icyo kibazo ntikiba gihari.”
Inyeshyamba kandi ubwo zateraga i Nyabimata zanasahuye amabutike abiri n’akabari byo mu gasantere ka Rumenero, ku buryo urebye ba nyirayo basigaye iheruheru, kuri ubu bakaba ari bwo barimo kwisuganya, nyuma yo kugurisha imwe mu mitungo bari bafite kugira ngo babashe kwishyura inguzanyo ya Sacco bari bashoye mu byo bibwe.
Uwitwa Dancille Mukabagema agira ati “Muri butike harimo ibintu bibarirwa mu gaciro ka miriyoni ebyiri, barabitwara byose. Harimo imiceri n’utuwunga, amavuta n’imyenda. Haciyemo ukwezi baragaruka, mu Mudugudu wa Cyumuzi badukurira ibirayi byari bihinze kuri hegitari.”
Baba abacuruzi, baba abatuye muri kariya gace, ibyo bakorewe n’inyeshyamba byarabahungabanyije.
Simon Sebagema bibye ibyo yari afite muri butike byose, avuga ko gusigara iheruheru ndetse no guhangayika atekereza ko bashobora kugaruka bakica n’abandi bantu byatumye amara igihe adasinzira.
Agira ati “Njyewe namaze amezi atatu ntasinzira. Nongeye kugira ibitotsi ari uko tubonye ko batakiza.”
Kuri ubu abagize uruhare mu kubahungabanyiriza umutekano barimo gukurikiranwa n’ubutabera bw’u Rwanda, abatuye i Nyabimata bavuga ko bakwiye guhanwa by’intangarugero, ariko bakazanariha ibyo basahuye, ndetse bakanatanga impozamarira ku bo biciye.
Uwitwa Viateur Barayandema agira ati “Urumva twasigaye iheruheru. Dufite ibyiringiro ko abafashwe bazatwishyura ibyacu byangijwe, ariko nyine n’abiciwe ababo bakibukwa, bagahabwa impozamarira.”
Uwitwa Ladislas Nyabyenda baturanye na we ati “Bakatiwe bagahanwa, natwe twakumva hari icyururutse ku mutima. Byaba na ngombwa abangirijwe ibintu bakabisubizwa, abiciwe ababo na bo bagahabwa impozamarira.”
Undi muturage witwa Innocent Nyaminani na we ati “Abo biciye abantu n’abo basahuye, barababaye. Kandi murabona baracyanyuzamo bakaduteza umutekano mukeya. Mwumvise abaje kuri ADENYA mu minsi yashize, umwe akahasiga ubuzima.”
Uwitwa JMV Havugimana na we ati “Ahubwo n’abasigaye bazafatwe, baburanishwe kimwe na ba Rusesabagina, maze twigirire umutekano.”


text:
Dushimiye Igihozo Gift Diane w’imyaka 11 utuye mu Ruhango niwe wabaye uwa mbere atoranyijwe n’akanama nkemurampaka, yagize amajwi 72/100. Nanone dushimiye IRAKOZE Johnson w’imyaka 11 utuye muri Nyarugenge niwe wabaye uwa mbere atoranyijwe ku rubuga, yagize amajwi 47/100. Dushimiye abana bose 13 bitabiriye amarushanwa, tukaba twizera ko muzagaruka guhatana mu …Soma Ibikurikira
Imurika ry’Ibihangano byitabiriye irushanwa ryo Gushushanya muri Werurwe
Twishimiye kubagezaho urutonde rw’abana bitabiriye irushanwa ryo gushushanya insanganyamatsiko y’ISUKU. Aba ni abatoranyijwe bubahirije amabwiriza, ni abana bari munsi y’imyaka 13. Dore Urutonde (Twakurikije inyuguti z’amazina) AMAZINAImyakaAho atuye1Cyiza Kelly8Kayonza2Cyusa Kevin8Kayonza3David Reyes10Bugesera4Eric Kayihura12Kirehe5Ganintwali Ndinda Bertrand11Ruhango6Haguma Jason Gray12Kicukiro7Igihozo Gift Diane11Ruhango8Ineza Joel6Kayonza9Irakoze Johnson11Nyarugenge10Rutagarama Horace12–11Sikubwabo Jackson13Nyarugenge12Teta Samila10–13Uhiriwe Benjamin13Nyarugenge Reba niba Imyirondoro yawe ariyo kandi …Soma Ibikurikira
Amarushanwa yo Gushushanya
Amarushanwa yo Gushushanya Agamije gufasha abana bafite impano kubona uburyo bwo kwerekana ibihangano byabo, ndetse natwe bikadufasha kumenyekanisha ibikorwa bwacu. Insanganyamatsiko ISUKU Ibigize igishushanyo Igishushanyo kigomba kwerekana Imwe mu ngamba zo kugira isuku no Kwirinda COVID 19, abakigize bagomba kuba ari umunyeshuri cyangwa abanyeshuri. Kwinjira mu irushanwa – Abana bose …Soma Ibikurikira


text:
Urupfu rwa padiri Alphonse ruradutunguye.Ku myaka 65 gusa ruramwivuganye.Agiye yujuje 38 y’ubusaseridoti yahawe mu 1979.Yari umupadiri wa diyosezi ya Cyangugu.Ubu yakoreraga ubutumwa bwa Kiliziya muri paruwasi katedrali ya Cyangugu.
Ibibazo ni byinshi
Abakristu bo mu maparuwasi yabayemo nka Mushaka,Hanika,Shangi na Nkanka n’ahandi bakomeje kwibaza ku by’urupfu rwe.Ababanye na we bamuzi nk’umupadiri witurije,uvuga make kandi wiyitaho.Kuri bo ngo ntibisanzwe ko umupadiri apfa gutyo gusa ku myaka nk’iriya!Ngo arakenyutse rwose…
Azize urw’ikirago cyangwa yishwe?
Igiteye urujijo kurushaho ni inkuru ziriwe zicicikana kuri net no kuri za Whatsapp ngo yishwe anigiwe mu cyumba cye mu ijoro rishyira ku wa 26.09.2017.Abapadiri bagenzi be bemeza ko yarasanganywe indwara y’igisukari(diabète)yo ku rwego rwo hejuru.
Ntibitangaje ko yamutsinda mu kirago cyangwa mu ntebe,nk’ufashwe n’umutima(infarctus)kubera kuzamuka cyangwa kumanuka kw’ibipimo(hypertension ou hypotension).Kandi ngo umurwayi wa diabète ashobora kwitahira mbere y’imyaka 5 cyangwa 10 kuyo yari kuzamara.
Ese hari ikizatangazwa ku bizamini byo kwa muganga nyuma y’urwo rupfu kugira ngo abashidikanya na bo bemere?Reka dutegereze ejo ku wa gatatu tariki ya 27.09.2017 mu Misa yo kumusezeraho nk’uko biri muri iri tangazo ry’Umwepiskopi wacu:Abatazashobora kuhagera muzasabire na diyosezi yacu.Kandi na padiri twakundaga aruhukire mu mahoro(RIP).
By Uwera Jocelyne Mico/Cyangugu


text:
igikorwa cyose gikozwe mu izina rya Leta cyose mu Rwanda n’iyo cyaba kiri mu nshingano nyamukuru za Leta gikorerwa ibikorwa bya propaganda bihambaye byo kukigaragaza no kugishakiramo inyungu z’umurengera.
Hari abayobozi bamwe bashaka kumvisha abanyarwanda ko n’iyo izuba rivuye cyangwa imvura ikagwa byose ari ukubera ubushake n’ubugiraneza bya Perezida Kagame.
Ikibazo kiri aha:
-ese inshingano zose Perezida Kagame afitiye abanyarwanda arazisohoza cyangwa arazubahiriza?
-Ese ibimutangwaho we n’umuryango we bingana n’umusaruro atanga?
-Ese yagombye gushimirwa by’umurengera nk’aho akoze igitangaza iyo akoze inshingano ze ahemberwa nka Perezida wa Repubulika?
-Ese gukora mu mutungo wa Leta akagira icyo agenera uwo yihitiyemo byagombye kugirwa igitangaza nk’aho yakoze mu mutungo we bwite?
-Ese igikorwa kitwa cyiza cyose cyagombye guhindurwa igikangisho n’intwaro ya propaganda ku bavuze kuri bimwe bitagenda mu gihugu?


text:
Mu gitondo cyo kuri uyu wa kane tariki 26 Mutarama 2017, nibwo imirimo yo kubaka Umudugudu ntangarugero wa Gatwa mu Murenge wa Ngamba ho mu Karere ka Kamonyi yatangijwe ku mugaragaro. Iyi ni gahunda ya Leta igamije gutuza abanyarwanda ahantu heza bagakurwa mu manegeka; aho bashoboraga kwibasirwa n’ibiza mu buryo bunyuranye.
Uretse kuba kubaka uyu mudugudu bije bikemura icyo kibazo cy’umutekano w’imiryango imwe n’imwe yari ituye mu manegeka; umuyobozi w’Akarere ka Kamonyi Aimable Udahemuka washyize ibuye ry’ifatizo aha hantu mu rwego rwo gutangiza ibikorwa, yavuze ko gutura ku Mudugudu bifite inyungu zikomatanyije kuko ngo iyo abantu batuye hamwe byorohera Leta kubagezaho ibikorwaremezo birimo amazi, imihanda, amavuriro, amashanyarazi n’ibindi.
Meya Udahemuka yagize ati ”baturage ba Ngamba, uyu mudugudu ugiye kubakwa uzabagirira akamaro gakomeye kuko abana banyu ndetse na mwe ubwanyu muzegerezwa ibikorwa by’ibanze kandi bizarushaho kunoza imibanire yanyu kuko iyo abantu baturanye bugufi barushaho kwiyumva nk’abavandimwe”.
Umuyobozi w’Akarere yasabye aba baturage kuzafata neza ibi bikorwa batangiye kwegerezwa birimo amashanyarazi; abizeza ko mu minsi ya vuba n’ikibazo cy’amazi gihari kizakemuka. Muri uyu mudugudu. Uyu muyobozi yavuze ko bazahubaka ivuriro rito, ibyumba by’amashuri ndetse n’inzu y’imyidagaduro kugira ngo bizafashe abazahatuzwa kugira ubuzima bwiza.
Abaturage b’uyu Murenge nabo bashimye iyi gahunda, Gakwerere Bertini ni umusaza ufite imyaka 64 akaba yaravukiye kandi atuye mu Kagari ka Kazirabonde muri uyu Murenge wa Ngamba. Kuri we ngo iri ni iterambere kuko babonaga ari inzozi kuzabona amazi n’amashanyarazi hariya iwabo i Ngamba. Uyu musaza yagize ati ”ndashimira Leta y’u Rwanda ku kuba batekereje kubaka uyu mudugudu kuko mu minsi iri imbere hazaba hamaze kuba umujyi bityo abaturarwanda dukomeze dukataze mu iterambere”.
Ku ruhande rw’ubuyobozi bw’urwego rw’inkeragutabara, Colonel Thaddee Gashumba uzakurikirana imirimo yo kubaka uyu Mudugudu ntangarugero wa Gatwa, yijeje abaturage ko ku bufatanye n’urwego rw’inkeragutabara bazakora uko bashoboye kose aya mazu akuzura vuba kandi ameze neza. Yavuze kandi ko abatuye muri iki gice bazakuramo inyungu nyinshi, ngo kuko bashobora kuzatanga akazi ku bantu barenga 500, barimo abafundi ndetse n’abafasha b’abafundi; ibi bikazafasha abazahabwa aka kazi kwikura mu bukene.
Faustin Ntakirutimana/Kamonyi


text:
Ni ubuhinzi buzwi nka “Hydroponic Farming” bwifashisha amazi n’ibinyabutabire hatagombye ubutaka.
The New Times yatangaje ko Minisiteri y’Ubuhinzi n’Ubworozi yamaze gutegura hegitari 38,1 zizakorerwaho uwo mushinga mu 2024.
Ni mu gihe iteganya no gushora miliyari 8,2 Frw mu bushakashatsi kuri wo, hubakwa inzu buzakorerwamo n’ibindi nkenerwa ndetse n’izihari ubu zikazaba zarajyanishijwe n’igihe mu 2024.
Umuyobozi Mukuru Wungirije ushinzwe Ubushakashatsi n’Ikoranabuhanga mu Kigo cy’Igihugu gishinzwe Itarambere ry’Ubuhinzi n’Ubworozi (RAB), Bucagu Charles, yavuze ko bugamije guteza imbere imbuto zidafite indwara n’umusaruro ufite agaciro gahambaye.
Ati “Turimo gukoresha ‘hydroponic’ dukora imbuto z’inyanya mu bushakashatsi kuri sitasiyo yacu iri mu Karere ka Musanze.”
Biteganyijwe ko imboga, imbuto, imyumbati n’ibijumba ari byo bihingwa bizashyirwa imbere muri ubwo buhinzi. Ibinyabutabire byifashishwamo ubu bituruka muri Kenya.
Bucagu yasobanuye ko ubwo buhinzi bugamije ubucuruzi, busaba ubumenyi bwimbitse ku ikoranabuhanga kandi bukeneye ubushakashatsi.
Yavuze ko kugira ngo uwo mushinga ugerweho bizasaba ko n’urwego rw’abikorera ruwugiramo uruhare, aboneraho guhishura ko Leta yiteguye gutera inkunga abazashaka gukorana nayo muri ubwo buhinzi.
Yakomeje ati “Abantu bashobora kwandika gahunda z’imishinga yabo bagatanga ubusabe, bakaba bahabwa amafaranga yo kuyikoresha bitewe n’uko yagira akamaro cyangwa ikenewe”.
Guverinoma irashaka kwibanda ku gufasha abikorera gushora imari mu buhinzi bw’imbuto n’imboga bizira udukoko n’indwara ziva mu butaka, ari nako hashyigikirwa iterambere ry’ikoranabuhanga muri bwo.
Bamwe mu batangiye gukora ubwo buhinzi batangaje ko umusaruro butanga uza wikubye inshuro nyinshi uboneka mu buryo busanzwe bwo guhinga mu butaka.
Sosiyete ya Eza Neza yatangiye kubukora kuva mu mpera za Ukuboza 2020 nyuma y’igerageza yari yaratangiye mu 2017. Ihinga inkeri, inyanya n’urusenda kuri metero kare 900 muri Muhanga.
Umwe mu bayitangije, Irakoze Christian, yavuze ko ubwo buhinzi bukoresha amazi n’ubutaka bike ku gipimo cya 80% ugereranyije n’ubusanzwe. Ni mu gihe umusaruro butanga wikuba inshuro ziri hagati y’umunani na 10 ugereranyije no guhinga mu butaka.
Yongeyeho ati “Dukeneye kugaragaza ko ubu buryo bukora kandi butanga umusaruro. Nibigenda bityo, buzashobora kureshya ishoramari kurushaho.”
Minisiteri y’Ubuhinzi n’Ubworozi yemeza ko gukoresha ubuhinzi nk’ubwo bishobora kuzamura umusaruro ukagera kuri Toni 500 kuri hegitari, uvuye kuri Toni 30 kuri hegitari.


text:
Rucagu yanditse ibaruwa igaragaza ko FPR Inkotanyi idakwiriye guhezwa muri Leta
"Guheza FPR- Inkotanyi mu butegetsi no kudasaranganya ubutegetsi byateza akaga gakomeye". Aya ni amwe mu magambo y’Umunyapolitiki Rucagu Boniface ari mu ibaruwa yo ku itariki ya 30 Kamena 1994 yandikiye uwari Perezida muri Leta yiyise iy’Abatabazi ari we Dr Sindikubwabo, aho yagaragaza ko iyo Leta idakwiriye kwiharira ubutegatsi. Handa hano usome ibaruwa ya RUCAGU yo ku itariki ya 30 Kamena 1994 Umunyamakuru Ntarugera François nyuma yo gusoma iyi baruwa ya Rucagu Boniface ubu ukora mu Rwego Ngishwanama rw’Inararibonye z’u Rwanda, niho yahereye akora isesengura. Nubwo bamwe mu bantu twagiye tuganira dushaka kumenya bamwe mu bantu batashakaga ko Inkotanyi zitakumvikana mu Rwanda bashyira mu majwi Inararibonye Rucagu Boniface nk’umwe mu bantu barwanyije Inkotanyi cyane ; a


text:
Gusenyuka kw'ingo ni igikorwa kijya kibaho kuri bamwe mu bashakanye, ibyo bikaba iyo umugabo n'umugore batanye burundu, cyangwa se bakabana mu mwuka mubi uzira urukundo aho usanga basigaye barara mu byumba bitandukanye mu nzu imwe mu gihe bagakwiye kurara bapfumbatanye bagashyushyanya. Ibi biterwa n'impamvu nyinshi, hano twabateguriye zimwe muri zo...
1. Imihindukire y'ubuzima
Iyo umugabo amaze gushaka bishobora kumugora iyo abona atakigenga mu buzima bwe ngo akore ibyo yifuza nk'uko yabikoraga akiri wenyine.
Iyo ashatse gufata ibyemezo wenyine ari kumwe n'umugore nk'uko yabiteganyaga,agasanga agomba gufatana ibyemezo n'umugore mu buryo bwa demokarasi yarateganyaga kubifata nk'umwami, akaza gusanga ahubwo umuntu ari nk'undi, umugore amusaba kubahiriza uburenganzira bwe, umugabo yumva bimugoye akenshi agahitamo kwishaririza.
N'abagabo bo mu bihugu byateye imbere bubahiriza uburenganzira bw' abagore ntibakora na 1/2 cy'imirimo yo mu rugo n'ubwo umugore yaba akora umunsi wose umurimo ahemberwa.
2. Ibibazo biterwa n'amafaranga
Amahane menshi yo mu rugo aturuka ku buryo amafaranga agomba gukoreshwa mu rugo. Amafaranga ni kimwe mu bya mbere gikunze gutera akajagari mu bashakanye ariko iyo bigeze mu madeni n'uburyo bwo kuyishyura biba agahomamunwa.
3. Ibibazo biterwa n'abana
Abana bagaragaza intege nke mu rukundo rw'abashakanye. Iyo abashakanye bari basanzwe batitanaho mbere yo kubyara, iyo babyaye bihumira ku mirari kuko urukundo rwose rw'umugore rwigira ku bana uwo mwashakanye ntabe akimwitayeho.
4. Ibibazo bishingiye ku idini
Imyemerere y'umuntu igira akamaro mu buzima bwe kandi benshi bakomeye ku madini yabo cyane ku buryo icyahungabanya cyangwa kigapfobya imyemerere yabo batacyemera mu buzima bwabo kabone n'aho ibyo byaba bikorwa n'umukunzi.
Hari igihe kudahuza amadini bizana akajagari, cyangwa umwe yaba atemera cyane nk'undi mu idini rimwe bikaba ikibazo.
5. Ibibazo bituruka ku guhuza ibitsina
Hari igihe kunanirwa, uburwayi, ibibazo mu rugo n'ibindi bituma abashakanye batita ku guhuza ibitsina. Birumvikana igitsina ntigisimbura urukundo, kuganira n'ibindi, ariko ni ngombwa kwita ku bijyanye n’imibonano mpuzabitsina kuko na byo ni inshingano za buri wese (umugore n’umugabo).
Video Abakobwa Beza
Impamvu zo Gusenyuka kw'Ingo
Gusenyuka kw'ingo ni igikorwa kijya kibaho kuri bamwe mu bashakanye, ibyo bikaba iyo umugabo n'umugore batanye burundu, cyangwa se bakabana mu mwuka mubi uzira urukundo aho usanga basigaye barara mu byumba bitandukanye mu nzu imwe mu gihe bagakwiye kurara bapfumbatanye bagashyushyanya. Ibi biterwa n'impamvu nyinshi, hano twabateguriye zimwe muri zo...
Labels: urukundo


text:
TWISUZUME MU BUGARUKIRAMANA BWACU MURI IBI BIHE BIKOMEYE, MAZE ROHO ZACU IZIHE GUTSINDA KUBERA KO TUYIRINGIRA.
Muri iki gihe mugarukire Imana Uhoraho ibabere umubyeyi, muyibere umuryango twese kandi tuzi kandi duhamya ko itigeze iba kure yacu ahubwo nitwe tujya kure yayo. Kubera imiruho kandi kubera ko tuziko Imana ariyo iruhura, bavandimwe twifuje ko twakongera gusangira ijambo ry’ Imana muri iki gihe cy’igisibo, kidusaba guhindura bigaragara no guhindura imyifatire (YOWELI 2:12-18).
Muve mu bitekerezo byanyu bidakwiye, mugaruke mu nzira z’uhoraho, mugaruke kw’isoko y’umukiro, muharanire gukorera umugisha ukomoka ku Mana kuko ariwo uzaramba kubera impuhwe iwutangira ubuntu itinda kurakara n’indahemuka kandi ntikunda guteza ibyago.
Bavandimwe duhora mubikomeye bimeze nk’igisibo gihoraho, kandi Imana yacu ntiyadutereranye kandi ntizanadutererana, ariko reka turebe igisibo gishimisha Imana (IZAYASI 58,6-12):
- Kubohora ingoyi z’akarengane
- Gusangira umugati wawe n’umushonji
- Gucumbikira abakene n’abatagira aho bikinga
- Wabona uwambaye ubusa ukamwambika
- Kutirengagiza na rimwe umuvandimwe wawe
Twisuzume wirebe nanjye nirebe. Reka duhinire aha n’aho ubutaha ariko tuzirikaneko Imana itadutereranye, kandi nk’abanyarwanda twayitakiye kenshi ntizadutererana, kandi izaduhuza maze iduhurize aho twayisabye kuko irunva (IVUGURURAMATEGEKO 8,1-20)
TUBIFURIJE KWITWARARIKA MURI IKiI GISIBO NO KWITEGURA PASIKA NZIZA, KURI TWESE IMANA IDUKOMEREZE MUKUYEMERA NO KUYIZERA. AMEN.


text:
Mu ruzinduko rw’akazi rw’iminsi itatu yagiriye muri iki gihugu, Umuyobozi w’Umuryango Mpuzamahanga wita ku bimukira (IOM), António Vitorino yavuze ko hakenewe ubufasha bwihuse kugira ngo abavuye mu byabo kubera intambara zo muri iyo ntara bafashwe.
Yagize ati “Ndasaba kongera ubufasha bw’ubutabazi bwihuse kugira ngo bwunganire ibihumbi by’abantu bimuwe n’ibibazo by’umutekano muke ukomeje muri Cabo Delgado.”
Yakomeje agira ati “IOM yagabanyije amafaranga yatangwaga kugira ngo ibashe kugera ku bantu nibura ibihumbi icumi buri kwezi. Hakenewe kongerwa ubufasha butangwa mu kurengera ubuzima no kugira ngo babone iby’ibanze no guharanira gushaka igisubizo kirambye mbere y’uko imvura cyangwa umuyanga mwinshi wo mu Ukuboza ubageraho.”
Uyu muyobozi yasuye Akarere ka Metuge kanakiriye abasaga 125000 muri 800 000 bavuye mu byabo guhera muri 2017.
Yemeje ko nubwo imiryango myinshi ikiri gusiragira ishaka ubuhungiro kubera intambara, guhera muri Mutarama kugera Nyakanga uyu mwaka, IOM yafashije abaturage b’i Cabo Delgado bagera kuri 600,000 bahabwa ubufasha butandukanye burimo kubakirwa aho guhengeka umusaya n’ibindi bikoresho bikenerwa mu rugo.
Icyakora uyu muryango uvuga ko ibikorwa byawo bidahagije, bityo ugateganya ko nibura hakenewe izindi miliyoni 58 z’amadorali y’Amerika ahwanye na Milyari 58 Frw yo gufasha abaturage muri iki gihe cy’ibibazo na nyuma yo guhagarara kw’intambara.


text:
Tariki ya 7 Kanama 2021 ni bwo uwo mugabo w’imyaka 32 wo mu Mudugudu wa Gakondokondo, yavuzweho kwica umugore we witwa Murereramana Gloriose w’imyaka 40 amutemesheje umuhoro bapfa inka baragijwe.
Amakuru ava mu baturanyi b’uyu muryango avuga ko wari usanzwe ufitanye amakimbirane ashingiye ku mitungo. Uwo mugabo ngo yatemye umugore we amuziza ko yari yanze ko agurisha inka baragijwe na nyirabukwe.
Akimara kwica umugore ew yahise ahunga, ubuyobozi ku bufatanye n’izindi nzego batangira kumushakisha. Ku wa Gatandatu tariki ya 14 Kanama 2021 bamusanze yapfuye amanitse mu giti kuri mu ishyamba ryo ku musozi wa Sholi mu Mudugudu wa Mucyamo mu Kagali ka Sholi Umurenge wa Kabacuzi,.
Umunyamabanga Nshingwabikorwa w’Umurenge wa Kabacuzi, Ndayisaba Aimable, yabwiye IGIHE ko bameye ayo makuru bayabwiwe n’umuturage wamugezeho agiye muri iryo shyamba.
Ati “Twasanze yarimanitse mu giti akoresheje umugozi w’inzitiramubu, kandi n’abaturage bahuye na we ahunga bamubonanye uwo mugozi.”
Yakomeje avuga ko n’ubwo bamubonye kuri uyu wa Gatandatu, bigaragara ko yari amaze igihe yiyahuye kuko umubiri we wari waratangiye kwangirika.
Umuryango wa Nambajimana wahise usaba ubuyobozi n’Urwego rw’Igihugu rw’Ubugenzacyaha (RIB) ko babemerera bakamushyingura umurambo udakorewe isuzuma kuko bemeje ko ntawundi ukekwa kuba yaramwishe, ahubwo ko bigaragara ko yiyahiye nyuma yo kwica umugore we.
Hahise hafatwa umwanzuro wo kumushyingura kuri iki Cyumweru. Umurambo w’umugore we nawo wamaze gushyingurwa nyuma yo gukorerwa isuzuma.
Nambajimana n’umugore we Murereramana babyaranye abana babiri kandi bari barasezeranye mu buryo bwemewe n’amategeko.


text:
Ku musaraba ni indirimbo ya mbere ya Narabatuwe [watangiye umuziki mu 2019] ikozwe mu buryo bw’amashusho nubwo afite izindi ndirimbo z’amajwi enye.
Narabatuwe yavuze ko iyi ndirimbo yayikoze agamije guhamagarira abantu kongera kwiringira Yesu kuko ari we mugenga wa byose.
Yagize ati “Ubundi ni indirimbo irimo ubutumwa bwo kuramya Imana, tukanayishima ko yadukunze ikatwitangira. Impamvu nayisemo kuyita ‘Ku Musaraba’ ni uko uhageze wese arushye aruhuka, kandi n’ufite imitwaro y’ibyaha agirwa intungane nawo.”
Yakomeje agira ati “Navuga ko kuririmba ari impano nahawe n’Imana ni nayo mpamvu nifuza ko ubutumwa ntambutsa mu ndirimbo bwagera kuri benshi kandi nayo izabimfashamo kuko mbona ko iri kumwe nanjye. Birakwiye ko dukora umurimo kuko dushobora gukiza benshi mu bihe nk’ibi binyuze mu ndirimbo turirimba.”
Yavuze ko mu bihe nk’ibi bikomeye, Isi yahungabanyijwe n’icyorezo cya Covid-19, abakirisitu bakeneye indirimbo zongera kubasubizamo ibyiringiro n’imbaraga zo gukomeza urugendo mu byo kwizera.
Ati “Iyi ndirimbo kugira ngo nyishyire hanze hari haciyemo amezi arindwi nkoze iyindi ariko mu buryo bw’amajwi gusa. Numvise rero ari ngombwa bitewe nuko ari igihe abantu bakeneye guhumurizwa no guhabwa imbaraga binyuze mu bihumuriza birimo n’ubutumwa bwiza bunyuze mu ndirimbo nk’izo zo kubakomeza.”
Narabatuwe Samuel asengera muri ADEPR, Itorero rya Gatenga. Ni umusore ufite ubuhanga mu kuririmba no kwandika indirimbo zaririmbiwe Imana ndetse agakunda gusenga ngo kuko yabitojwe n’ababyeyi be akiri muto.
Yasabye abakunzi b’umuziki by’umwihariko abakunda ibihangano bye gukomeza gushyigikira umurimo wo kuririmba indirimbo zo kuramya no guhimbaza Imana kuko abahanzi baterwa ishema no kubona ibyo bakora byishimiwe.
Narabatuwe Samuel yavuze ko mu gihe cya vuba agiye gushyira hanze indi ndirimbo mu rwego rwo gukomeza gutanga ubutumwa buganisha benshi mu nzira y’agakiza.
Reba indirimbo “Ku Musaraba” ya Sam Narabatuwe


text:
Umuntu aravuka agakura ariko igihe kikagera nawe akava iwabo akajya
gushinga urwe, ku miryango biba ari ibyishimo kuko aba ari amahirwe yo
kuyagura.
Nk’umukobwa uba uvuye mu muryango we agiye gushaka mu wundi, aba ate
impungenge nyinshi yibaza twinshi mu byukuri umuntu yavuga ko dute
ishingiro, kuko nta numwe ushyingirwa adate amatsiko y’uko agiye kubaho.
Dore ibintu 10 umukobwa aba agomba kwimenyereza
Kwimenyereza kwicisha bugufi no gushaka inshuti nshya
Benshi usanga iyo bamaze gushyingira bakuraho za telefone, bakuriza ibiciro kuko baba bumva ko bageze mu rwabo ariko biba ari ngombwa ko yisanisha n’abandi, akongera inshuti aho kuzigabanya, kuko hari igihe ava aha agashaka kure agasanga nta muntu ahazi, urumva ko aba agomba kubiyegereza, ikindi kandi urugo rwabo ruba rugomba kugendwa.
Kwihanganira ibigeragezo
Agomba kumenya ko akuze, akumva ko agiyekwigerekaho umutwaro w’urugo kandi ko urugo ari rugari ruba rute byinshi rubazwa bitandukanye n’uburyo yajyaga abaho, akumva ko uwo bagiye kubana atari wa wundi wamuhamagaraga amwita Cherie, chouchou,honey,… buri kanya, ko izibana zikomanya amahembe, ko ashobora kubura urubyaro, umugabo agafungwa, mukabura akazi,… aha rero bisaba kwihangana no gusenga cyane.
Kwimenyereza gukora cyane
Agomba kumenya ko agiye kubaka umuryango we, ko ari bantu 2 bagiye kubaka urugo, mukobwa uba ugomba kwivanamo ubunebwe bwose n’ubutesi.
Gutangira kwirengagiza iby’iwabo
Umukobwa aba agomba kumenya ko agiye mu rwe, ibyo kuririmba ngo papa ate imodoka, amafaranga,… rwose agomba kumenya ko umutungo w’ababyeyi atari uwe cyangwa uw’umugabo we, niba ageze mu rwe akararira ibidakaranze agomba kumva ko bimuryoheye aho kuvuga ngo kandi iwacu ubu barariye iriti.
Kwimenyereza guhendahenda no kuguyaguya
Abagabo bakunda umuntu ubitaho, kimwe n’abana, akumva ko agomba kuguyaguya umugabo akamuha umunezero haba mu bikorwa cyangwa mu mvugo.
Guhanga udushya
Abagabo bakunda abagore bahorana udushya tuganisha ku iterambere, mu gihe witeguye kurushinga tangira uhimbe udushinga, mu gihe mubana utumubwire, niba ari aga credit (inguzanyo) ubona kabafasha kamubwire mugafate,…
Kwimenyereza gukorera kuri gahunda
Mukobwa nushaka umugabo ugihuzagurika, muzajya muhora mu ntonganya, kuko abagabo baba bashaka umuntu udahuzagurika nubwo wenda hari n’abagabo usanga bajagaraye, niba aguhaye ibihumbi 100 byo kugura televiziyo uramenye utazagenda ukabigura imyenda utabanje kumubaza, niba ari iki ni iki ? Kandi irinde kumufatira aho ubonye hose, menya igihe cyo gukina, icyo kuryama n’icy’akazi !
Amabanga yo mu buriri
Hari abantu benshi banga gupfumbatwa, ariko mukobwa niba ugiye gushaka ugomba kumenya ko umugabo wawe azagupfumbata, kandi nawe ukamupfumbata, hari nababiteramo urwenya ngo ni ukwinjira mu muryango w’abarara bambaye ubusa, nawe rero uramenye !!
Menya gahunda yo gutegura umugabo, kandi umunezeze, agukunde,
umukunde !! Niba hari ibyo utiye amatsiko baza umubyeyi wawe, nyogosenge
cyangwa undi wisanzuraho ariko atari uwo kukworeka.
Kwimenyereze kurera no Guheka
Mu gihe uba witegura kuba umubyeyi mu gihe cya vuba, uba ugomba kugira byinshi umenya ku buzima bw’umugore utwite, wabyaye cyangwa se uko umwana afatwa ahabwa uburere bwiza.
Irinde amabwire
Nyuma yo kubaka urwawe ubwirwa byinshi ibisenya cyangwa ibyubaka,… nawe rero iyo wishinze ibyo ubwirwa na buri wese ubura aho ufatwa ukisenyera nta n’iminsi ibiri, ikindi kandi va mu byo wirirwagamo ukiri umukobwa, niba hari aho ugiye menya gusaba uruhushya umugabo cyangwa se uhamubwire, ibyo utangira kubyimenyereza mbere utaranagera mu rwawe ! Ikindi kandi imenyereze gusenga kandi unabitoze uwo mugiye kubana.


text:
Isomo rya 1: Abanyaroma 4, 1-8
Bavandimwe, twavuga iki ku mukurambere wacu Abrahamu? Hari icyo yaba yararonse ku bw’umubiri ? Niba Abrahamu yarabaye intungane abikesheje ibyo yakoze, akwiriye kubyirata, usibye imbere y’Imana. Nonese ibyanditswe bivuga iki? Ngo « Abrahamu yemera Uhoraho, bituma aba intungane. » Umuntu kandi ukoze umurimo, igihembo ntagihabwa ku buntu, ahubwo barakimugomba. Naho utagize icyo akora, ariko akemera uha umunyabyaha kuba intungane, uko kwemera kwe kuzamuha ubutungane. Nk’uko Dawudi avuga amahirwe y’umuntu Imana iha kuba intungane kandi nta bikorwa, ati « Hahirwa abababariwe ibicumuro, maze ibyaha byabo bikarenzwaho. Hahirwa umuntu Nyagasani adashinja icyaha.»
Zaburi ya 31(32), 1-2, 5ab, 7b.11
R/ Hahirwa umuntu Nyagasani adashinja icyaha.
Hahirwa umuntu wababariwe igicumuro cye,
icyaha yakoze kikarenzwa amaso !
Hahirwa umuntu Uhoraho adahamya icyaha yakoze,
n’umutima we ntugire uburiganya.
Ni bwo rero nkwirezeho icyaha cyanjye,
sinazinzika amafuti yanjye.
Naravuze nti « Ngiye kubwira Uhoraho ibicumuro byanjye.»
Uhoraho, utuma mpanika indirimbo z’abarokowe.
Ntungane, nimwizihirwe munezezwe n’Uhoraho,
mudabagire mu byishimo,
muvuze impundu mwese abanyamutima uboneye.
Ivanjili ya Mutagatifu Luka 12, 1-7
Muri icyo gihe, abantu bageze ku bihumbi n’ibihumbi barakorana ndetse barabyigana. Yezu abanza kubwira abigishwa be ati «Mwirinde umusemburo w’Abafarizayi ! » ashaka kuvuga uburyarya bwabo. Arongera ati «Nta kintu gihishe kitazagaragara, nta n’igihishiriwe kitazamenyekana. Kuko ibyo mwavugiye mu mwijima bizumvikana ku mugaragaro, n’ibyo mwavugiye ahiherereye mwongorera bizatangarizwa ahirengeye. Mwe ncuti zanjye reka mbabwire : ntimugatinye abica umubiri, nyuma ntibagire ikindi bashobora kubatwara. Ahubwo reka mbabwire uwo mukwiye gutinya : mutinye Umara kwica agashobora no kubaroha mu nyenga y’umuriro. Koko ndabibabwiye : Uwo nguwo muzajye mumutinya. Mbese ibishwi bitanu ntibigura uduceri tubiri ? Nyamara nta na kimwe muri byo Imana yibagirwa. Mwebweho ndetse n’imisatsi yo ku mutwe wanyu yose irabaze. Ntimugatinye rero : murushije agaciro ibishwi byinshi.


text:
Cyangugu yabonye Umwepesikopi
Nyuma yo gutorwa na Papa Francis ku wa 6 Gashyantare, Musenyeri Edouard Sinayobye yatangiye inshingano zo kuyobora Diyoseze ya Cyangugu iri mu Karere ka Rusizi mu Burengerazuba bw’u Rwanda.
Ni inshingano Musenyeri Sinayobye yahawe kuri iyi tariki ya 25 Werurwe, umunsi wanahuriranye n’umunsi mukuru wa Bikira Mariya, ubwo yamenyeshwaga ko azabyara umwana w’umuhungu kandi akamusama ataryamanye n’umugabo.
Kuri uyu munsi, Musenyeri Sinayobye yasengewe ndetse anayobora igitambo cya Misa cya mbere nka Musenyeri. Mu rwego rwo gusohoza ubutumwa bwe, Musenyeri Sinayobye yavuze ko azagendera ku ntego igira iti “Ubuvandimwe muri Kirisitu”.
Muri uyu muhango, abandi basenyeri bose ba Kiliziya Gatolika mu Rwanda bari bahari, ndetse yimitswe na Musenyeri Rukamba ukurikiye Inama y’Abepiskopi mu Rwanda.
Mu bandi basenyeri bari bahari harimo Cardinal Kambanda Arikiyepiskopi wa Kigali n’Umuyobozi wa Diyosezi ya Kibungo, Musenyeri Mgr. Andrzej Józwowicz, Intumwa ya Papa mu Rwanda, Musenyeri Filipo Rukamba, Umwepiskopi wa Butare na Perezida w’Inama y’Abepiskopi Gatolika mu Rwanda na Musenyeri Smaragde Mbonyintege, Umwepiskopi wa Kabgayi.
Hari kandi Musenyeri Servilien Nzakamwita, Umwepiskopi wa Byumba, Musenyeri Anaclet Mwumvaneza, Umwepiskopi wa Nyundo, Musenyeri Vincent Harolimana, Umwepisikopi wa Ruhengeri, Musenyeri Thaddée Ntihinyurwa, Arikiyepisikopi wa Kigali uri mu kiruhuko na Musenyeri Celestin Hakizimana, Umwepisikopi wa Gikongoro wanayoboraga Diyosezi ya Cyangugu.
Mu bandi bari bitabiriye uyu muhango barimo Padri Tumaini wari uhagarariye Diyosezi ya Bukavu yo muri Repubulika Iharanira Demokarasi ya Congo. Hari kandi abapadiri benshi, biganjemo aba Diyosezi ya Cyangugu, Abihayimana batandukanye n’imbaga y’abalayiki yaje kwakira Umushumba mushya.
Minisitiri w’Ubutegetsi bw’Igihugu, Gatabazi Jean Marie Vianney, yari ahagarariye Leta, ndetse mu bandi bitabiriye uyu muhango harimo abasenateri, abadepite n’abayobozi b’uturere. Inzego zihagarariye amadini n’amatorero atandukanye na zo zari zihagarariye.
Muri uyu muhango, Musenyeri Sinayobye yahawe inyigisho na bagenzi be, arasabirwa, arambikwaho ibiganza, avugirwa isengesho ry’Iyeguriramana, ari na ryo rikuru rikorwa muri iyi mihango, rikaba ikimenyetso cy’uko uwari padiri ahindutse Musenyeri.
Abapadiri bo muri Diyoseze ya Cyangugu kandi bashimiye Musenyeri mushya wabo, bamusezeranya kuzamwubaha.
Musenyeri Sinayobye yavuze ko yishimiye kuba yahawe izi nshingano, ati “Banyambitse impeta, ubwo nkazagomba guhora nyambaye iteka, ni ikimenyetso cy’uko ngiranye isezerano ridahinyuka n’umuryango w’Imana wa Diyoseze ya Cyangugu. Iyo mpeta si ikimenyetso gusa, iherekejwe n’inema Imana iduhaye ngo njyewe n’uwo tugiranye isezerano, Diyoseze ya Cyangugu, tuzahore turi umwe muri Kirisitu”.
Yongeyeho ati “Diyoseze ya Cyangugu tugiranye isezerano, ni umugeni mwiza Imana yandambagirije, naramushimye. Mpamagariwe kuyikunda no kuyitangira nk’umubiri wanjye bwite. Ku bakirisitu ba Cyangugu, nanjye ndi umugeni Imana ibahaye”.
Musenyeri Sinayobye Edouard yasabye abakiristo ba Diyosezi kuzafatanya bagakorana muri byose.
Ati “Ubwo mwaje kunshyigikira mwaje no guhamya inshingano zo kumba hafi muri byose, ntimuzazuyaze kungira inama, kunkebura no kunkosora. Kariya kajambo gakoreshwa ngo ‘Nyiricyubahiro’ ntikazatume mutambera abajyanama.”
Yakomeje agira ati “Ni ugushimira bikomeye cyane mu nzego bwite za Leta, nzajya mbasabira ngo Imana ihore ibamurikiye kandi aho dukorera hose muzahasange umutima mwiza dufatanye no gushaka icyagira akamaro ku Munyarwanda wese.”
Filipo Rukamba, umushumba wa Diyoseze ya Butare ndetse akaba n’umuyobozi mukuru w’inama y’Abepesikopi mu Rwanda yashimiye Musenyeri mushya wa Cyangugu ku butumwa yakoze muri Diyosezi ya Butare, amusaba kuba inshuti no kuba hafi abababaye ndetse amwizeza ubufatanye.
Ati “Ubutumwa bwose wakoze mu gufasha Diyosezi ya Butare ku kwita ku bapadiri, abiyeguriye Imana kimwe n’abantu mwahuye ukabafasha ku buryo bwinshi bizatuma ugira umutima wumva vuba ibyo diyosezi ukeneye, wita ku mfubyi n’abapfakazi, abakene n’abatishoboye kimwe n’abanyantege nke bityo bose bazaze bagusanga bakwisanzuyeho.”
Minisitiri w’ubutegetsi bw’igihugu Jean Marie Vianney Gatabazi mu butumwa yahawe na Perezida wa Repubulika Paul Kagame. Yasabye Musenyeri Sinayobye kubakira ku mbaraga asanze muri Diyosezi ndetse no kubakira ku mbaraga n’ubumwe n’amahoro biri mu gihugu.
Ati “Hari izindi mbaraga musanze muri Diyosezi, muzubakira ku bumwe n’amahoro n’umutekano dufite mu gihugu cyacu mu kubungabunga abakiristo.”


text:
29
Sep
Mu bice bimwe na bimwe usanga umugore mu gihe cy’imihango atabasha kubona iby’ingenzi akeneye byamufasha kwita ku isuku neza; aha twavuga nk’amazi meza, udutambaro tw’isuku two kwibinda, isabune, ndetse n’ahantu h’ubwiherero habugenewe yakwifashisha. Ibi byose rero bikaba byatuma isuku ikenewe ititabwaho ndetse ubuzima n’iterambere ry’umugore muri rusange bikadindira. Isuku...
22
Sep
Indwara abantu bakunze kwita gapfura cyangwa se ikirimi, cyangwa se angine mu ndimi z’amahanga, ni indwara ikunze gufata abana iterwa n’udukoko dutandukanye dufata mu muhogo hakabyimba. Bimwe mu bimenyetso iyi ndwara igira mu bana harimo nko kumira akababara, kunanirwa kurya, kugira umuriro, gucika intege, ndetse no kugira umwuma. Iyi...
14
Sep
Abagore babana n’ubwandu bw’agakoko gatera SIDA bashobora konsa abana babo nta kibazo igihe batangiye gufata imiti igabanya ubukana bw’agakoko gatera SIDA buri munsi bakimara kumenya ko batwite, cyangwa se bishobotse mu mezi 3 nyuma yo gusama, cyangwa se mu mezi 3 mbere yo kubyara. gusa babanza kubiganiraho na muganga...
08
Sep
Preclampsia ni uburwayi buza ku mugore utwite bugaragazwa n’ibimenyetso birimo umuvuduko w’amaraso uri hejuru hamwe na poroteyini mu nkari. Iyo utitaweho hakiri kare ishobora kuvamo iyo bita Eclampsia aho noneho umugore utwite atangira kugagara bikaba byamuviramo urupfu we n’umwana atwite. Iyi ndwara ikunda kugaragara nyuma y’ibyumweru 34 umugore atwite...
03
Sep
Buri mugore yari akwiye kumenya gusuzuma amabere ye buri gihe kugirango amenye hakiri kare ibibazo yaba afite kuko 95% za kanseri y’ibere zishobora kuvurwa zigakira iyo zimenyekanye hakiri kare. Ibi birareba cyane cyane abagore kuva ku myaka 40 kujyana hejuru kuko muri iyo myaka ari bwo haba hari ibyago...


text:
CEP- ULK INVESTITURE & REVIVAL CRUSADE
Yanditswe na: Ubwanditsi
2019-05-31 09:22:18
Umuryango w’abanyeshuri b’abapentekote, ukorera umurimo w’Imana muri kaminuza yigengaya Kigali( CEP ULK), wateguye igitaramo cy’ivugabutumwa, gusengera abayobozi bashya, kwakira abanyamuryango bashya ndetse no gushimira komite icyuye igihe.
Igiteramo kizaba kuwa 02 Kamena 2019, kikazabera muri stade ya ULK, Guhera saa 08hoo’kugeza Saa18hoo’, mu gitondo hateganijwe umuhango wo gusengera abayobozi baCEP(Investiture) no kwakira abanyamuryango bashya, naho guhera nyuma ya Saa sita,hateganijwe igitaramo cy’ivugabumwa.
Muri iki gitaramo, hazabaho umwanya wo kumva ijambo ry’Imana hamwe na Rev. KARANGWAJohn,aho azifashisha ijambo ry’Imana dusanga muri MATAYO 9: 37-38( Maze abwiraabigishwa be ati ”ibisarurwa ni byinshi, ariko abasaruzi ni bake,…).
Amakorari atandukanye azaririmba muri iki gitaramo, ariyo : Korali Jehovah- Jireh Poste CepienULK, Korali Jehovah Jireh Cepien ULK(Ibamo abanyamuryango bakibarizwa muri kaminuza yaULk, Korari Turanezerewe CEP day, The light worshipteam ikorera umurimo w’Imana muri CEP ULK.
Iki gitaramo, kizitabirwa n’abashyitsi batandukanye barimo Abayobozi bakuru b’itorero
ry’ADEPR mu Rwanda, abayobozi bo mu nzego za Leta, abayobozi bama CEP
atandukanye,abanyeshuri barangirije muri CEP ULK, n’abanyeshuri basengera muri CEP bose,nawe uhawe ikaze,kwinjira bizaba ari ubuntu.
[email protected],org


text:
Isombe ni imboga ziva mu bibabi by’imyumbati, bigifite itoto, uburyohe bwayo bukaba butera benshi kwifuza kumenya uko zitegurwa, uyu munsi tukaba tubazaniye igisubizo mwari mutehereje muri benshi.
Ibikoresho byifashiswa mu guteka isombe
• 1kg cy’isombe
• ½ cy’Umufungo wa puwaro ntoya
• Puwavro 1 nini
• Amababi 5 ya sereri
• Ibitunguru 2 by’umutuku
• Utuce 10 twa tungurusumu
• ¼ kg y’amavuta y’amamesa
• Ikibiringanya 1
• Inyama z’Imifupa ½ kg
• Onja 2
• Gout 2
• Maggi y’isombe
• ¼ kg cg ibiyiko 3 binini by’ Ifu y’ubunyobwa
• Amazi 4l
Isombe ni ifunguro riva mu bibabi by’imyumbati, bikiri bitoto nyuma bigasekurwa neza. Aha, hari abahitamo kuyisekurana n’ibirungo ikenera byose. Iryo funguro rikenera amamesa, igitunguru, ifu y’ubunyobwa cyangwa iy’ibihwagari. Ku birebana no gushyiramo inyanya, ntibivugwaho rumwe. Hari abavuga ko isombe irimo inyanya ipfa vuba kandi igakururuka. Abandi bavuga ariko ko ntacyo inyanya zitwara isombe.
Uburyo bisanzwe
Nyuma yo gusukura isombe, kuyisekura no kuyishyira mu nkono, hakurikiraho kuyirengeza amazi, Yamara gucanirwa nk’amasaha abiri igashyirwamo amamesa n’ umunyu wa Gikukuru, hagakurikiraho gucanira ku kariro gacye, kongeramo ifu y’ubunyobwa no gukomeza gucaniriza umuriro mucye kugeza bihiye. Byose birangiye, ni byiza kuyigabura ishyushye.
Isombe ishobora gutekanwa n’inyama cyangwa imifupa. Isombe igomba gutekwa idapfundikiye kugira ngo kurura bigabanuke. Kera, hari abasekuraga isombe nyuma bakayigereka ku bishyimbo. Iryo funguro ritangirwa ubuhamya n’abaririye ko ryabaga ari ntagereranywa.
Uburyo bwo kubanza kubabura cg gupepura
Tegura isombe zigitoshye. 1kg cy’isombe cyahwana n’imifungo minini 5 cyangwa 6. Zitotore, uzishyire mu mu isafuriya nini cyane kugira ngo amazi azigereho neza. Zironge gatatu n’amazi akonje uhindurira mu yindi safuriya utaminina amazi kugira ngo imicanga isigare hasi. Fata amazi yabize uzisukeho nizigerwaho zose uhite uzikuramo, singombwa kuzitinzamo, ahubwo bizagufasha mukunoga vuba.
Zisekure nk’iminota 30 ku muntu ufite imbaraga kandi utarekeraho ziraba zinoze Katiramo tungurusumu, puwavuro (poivron), seleri, na puwaro wongere usekure akanya gato , Ibi birungo ubishyiramo zanoze kuko iyo ubishyizemo mbere bibyara amazi ntubashe kumenya niba isombe zanoze, Sekura rero ugeze ku kigereranyo ushaka hari abakunda izimeze nk’imboga hari n’abakunda izinoze cyane. Nyuma y’aha rero uhite uziteka.
Abandi nyuma yo kuzironga bazishyira ku ikarayi bakamera nk’abazikaranga ho gato, ibi bikaba bituma zishiramo urubisibisi kandi zigasekurika neza. Hari n’abazikaranga mu mavuta make mbere yo kuzisukamo amazi ashyushye no gucanira ibi bikaba bikorwa n’ababa bazisheshereje ku isoko.
Uko zitekwa hashyizwemo imifupa
Fata imifupa uyoze neza uyikatemo uduce turinganiye uzishyire mu mazi akonje nka litiro 3 ushyire ku muriro waka cyane, zimaze kubira cyane shyiramo isombe wateguye Nibyongera kubira cyane katiramo, shyiramo ibitunguru n’ikibiringanya, hanyuma ugapfundikira hashize iminota 45 zibira cyane reba uko bimeze wongeremo amazi ashyushye nk’ibikombe bibiri, ureke byongere bibire cyane Nibimara gutogota shyiramo amavuta, maggi sombe, onja na gouts, ukongera ukabireka iminota 45 ukagabanya umuriro kugirango amavuta ashye neza.
Niba ushyiramo ubunyobwa bushyiremo nyuma y’iyo iminota 45 ubushyire hejuru ntuhite uvanga kuko iyi uvanze birashirira, ukareka nk’iminota 20 ubunyobwa bugashya noneho ukavanga. Ushobora kugenda wongeramo amazi ashyushe make make bitewe n’uko wumva zihiye cyangwa uko uzishaka.
Ibanga : Ni byiza gutekera isombe mu isafuriya nini aho isombe ziri butogote zisanzuye Ni byiza kandi kubahiriza igihe ushyiraho umuriro mwinshi cyane n’igihe cyo kuwugabanya.
Bitegurane n’umuceri udakaranze cyangwa se ubugari. Src: ubuzima.rw


text:
. Imitoma ihebuje wabwira umukunzi wawe
. Amagambo y’agahebuzo wabwira umukobwa mukundana akumvako na wundi wamuruta mu buzima bwawe
Mu rukundo habamo intekerezo nyinshi zitandukanye; hakaba n’ubwo umukunzi wawe akubwira ko uri mwiza ariko wowe ntubashe kubyibonaho. Nubona rero inshuti yawe yatangiye kwiheba biturutse ku miterere y’umubiri wayo uzamenye uko ubyitwaramo.
Aya magambo ashobora kugufasha gutuma umukunzi wawe yakira uko ari kose.
Nshuti mukundwa, maze igihe kitari kirekire mbona usa n’utanezezwa n’uko umubiri wawe uteye, gusa mubyukuri njye siniyumvisha impamvu yabyo kuko njye mbona ntawe muhanyije ubwiza. Ndagirango nkumenyeshe ibintu bikurikira.
Kuva ku mutwe kugera ku musatsi uri mwiza, ni yo mpamvu mpora iteka numva nagumana nawe ubuziraherezo. Ntibinyorohera kuba iteka nakubwira buri kimwe ntekereza ariko muri njye iteka mba mpora ntekereza kandi nshimishwa no kwitwa umugabo wawe. Burya iyo ubona nita ku mubiri wanjye mba ngirango ndebe ko nasa nawe ariko kubishyikira ntibyanyorohera kuko uri mwiza by’agahebuzo.
Ngukunda uko uri mukundwa, Nezezwa iteka no kukubona wiyitaho ngakunda guhora nitegereza ubwiza bwawe. Ibyo ni bimwe mu binyereka kandi bikampamiriza urwo unkunda bigatuma iteka mba umunyamahirwe wo kuguhora iruhande.
Gusa hari ikintu cy’ingenzi nkumenyesha; ngukunda uko uri kose. Ni yo mpamvu nitwa umunyamahirwe kuva wanyemererako tuzahora iteka dusangira akabisi n’agahiye. Uri mwiza imbere n’inyuma n’utabibona yaba yigiza nkana.
Urukundo burya rurabagarirwa, urukundo kandi rurasigasirwa. Iyo rwitaweho ruraramba ntirusaza
guhora ndonka inkuru ziva kur mwebw
Kumenya urukundo
Tubashimiye byimazeyo kunama nibitekerezi byanyu byiza
Njye birangora kubona amagambo mbwira uwo nkunda kuburya muhamagara nkabura Icyo mvuga muramfasha iki
Nibyiza kubwira uwo ukunda amagambo amukora kumutima
Njye birangora kubona amagambo mbwira uwo nkunda kuburya muhamagara nkabura Icyo mvuga muramfasha iki


text:
Ikigo cy’igihugu cy’iteganyagiye (Meteo Rwanda) kivuga ko tariki ya 15 Gicurasi 2021 hagati ya saa 06:00 na saa 12:00 hateganyijwe ibicu byiganje bidatanga imvura mu gihugu hose.
Naho hagati ya saa 12:00 na saa 18:00 hateganyijwe imvura mu turere twose tw’Igihugu.
Hagati ya saa 18:00 na 00:00 hateganyijwe ibicu byiganje bitanga imvura mu ntara y’Amajyaruguru, Amajyepfo, Iburengerazuba, uturere twa Kirehe, Bugesera, Ngoma n’Umujyi wa Kigali naho ahandi hasigaye hateganyijwe ibicu byiganje bidatanga imvura.


text:
Ku mataliki ya 2 n’iya 3 Ugushyingo 2017,abakozi ba Caritas na Komisiyo y’ubutabera n’amahoro muri Arikidiyosezi ya Kigali bahuriye hamwe mu mahugurwa y’iminsi ibiri mu kigo cy’Imyuga cya Caritas Kigali I Butamwa.Muri aya mahugurwa biyemeje gukorera hamwe no kwirinda amakimbirane yose ashobora kuvuka hagati y’abo.Biyemeje guteza imbere umubano mwiza mu kazi hagamijwe kongera umusaruro batanga mu kazi.Muri aya mahugurwa bafashijwe n’impuguke mu by’imibanire y’abantu Anne Devreux ukomoka mu gihugu cy’ubutaliya.
Buri mwaka muri Caritas na CDJP Kigali hategurwa amahugurwa agenewe abakozi hagamijwe kubongerera ubushoboshi kugira ngo barusheho gutanga umusaruro.Muri uyu mwaka,hateguwe amahugurwa y’iminsi ibiri agamije kongerera ubushobozi abo bakozi mu rwego rwo gukorera hamwe(amelioratioration du travail en groupe)no gukemura amakimbirane ashobora kuvuga mu kazi(resolution des conflits).
Abari bitabiriye amahugurwa bagera hafi kuri 40 basanze mbere ya byose buriwe agomba kumenya ko uwo bakorana ari umuntu nkawe.Kandi ko buri wese muri bo afite ibyo akeneye by’ingenzi kugira ngo ubuzima bwe bumererwe neza n’akazi agakore neza.Muri ibi umuntu akeneye harimo iby’ibanze bijyanye n’imibereho y’ubuzima bwa buri munsi nko kubona ifunguro,icyo kwa mbara, aho kuba, kubasha kwiga,n’ibindi;akenera kandi kwisanga mu bavandimwe n’umuryango, kugira incuti,kugira umutekano n’ibindi.Hejuru y’ibi byose,umuntu agakenera guhabwa agaciro,kugira amahoro, guhabwa uburengazi bwe,kutarenganywa n’ibindi.
Umwe mu bakozi bahabwaga ayo mahurwa yaragize ati “Aya mahugurwa atumye nongera kumva ko mbere yo kureba umushahara nkura mu kazi ,ngomba kureba mugenzi wanjye nkorana nawe ndetse n’uwo nshinzwe kugezaho ibikorwa nk’umuntu ukeneye kubaho kandi akabona ibyo umuntu akenera mu nzego zose z’ubuzima bwe”.
Abari mu mahugurwa kandi basanze gukorera hamwe mu kazi bisaba no gukorana bumva ari incuti n’abavandimwe.Ubu bucuti mu kazi basanga butuma akazi gakorwa neza, ntihagire unaniza undi ahubwo bakuzuzanya;butera kandi kureba mu cyerekezo kimwe no gufatanya kugera ku ntego bemeranyijweho.Padiri Donatien TWIZEYUMUREMYI umuyobozi wa Caritas na CDJP Kigali nawe yagize ati “Kugira ubucuti mu kazi bifite akamaro kuko abakorana biyumva nk’incuti bituma buzuzanya aho gushwana,bituma kandi buri wese yiyumva nko mu muryango bityo agakorera mu bwisanzure no mu ituze.”Ariko kandi yongeyeho ko ari byiza ko ubwo bucuti buhabwa umurongo kugira ngo butaba bwabundi butuma ababaye incuti bica akazi bagahugira mu by’ubucuti bwabo,cyangwa bakaba za ncuti zishyigikirana mu mafuti gusa.
Abahuguwe barangije biyemeje gukorera hamwe kuko basanze bitanga umusaruro mwiza kandi mwishi,bituma abakorana bagera ku ntego zabo akandi ntawe uvunitse cyane,basangira ibitekerezo kandi bagasangira n’imirimo buri wese mu mbaraga ze.Biyemeje gukemura ibibazo byose byavuka hagati yabo hagamije kwiteza imbere ,bateza imbere akazi kabo kandi bateza n’imbere abo batumweho.


text:
Yanditswe na UMUHIRE Valentin
Mu murenge wa Muhondo,Akarere ka Gakenke,Intara y’Amajyaruguru,abaturage bishyiriyeho uburyo bwo gukwirakwiza no guhanahana amakuru ku cyorezo cya COVID19.
Gitifu w’umurenge wa Muhondo Bisengimana Janvier asoma ibibazo byoherejwe n’abaturage kuri telefoni ngo abayobozi babisubize.
Ni uburyo abaturage bafashe nka Radio dore ko banayise Radio “Ijwi rya Muhondo”.Bifashishije indangururamajwi zimanitse hirya no hino muri santeri y’ubucuruzi ya Muhondo,abayobozi babasha gutanga ubutumwa ku baturage mu buryo bwa rusange kandi bukagera ku baturage batavuye mu ngo.
Kubera ko uyu murenge ufite imisozi iri ahirengeye izo ndangururamajwi zizamura ubutumwa mu izwi ritomoye ku buryo abaturage babasha gukurikira ubutumwa n’ibiganiro bahabwa kandi bakabigiramo uruhare batavuye iwabo mu ngo.
Bitewe n’insanganyamatsiko iriho, abaturage bahabwa nimero ya Telefoni y’umunyamabanga nshingwabikorwa w’umurenge cyangwa iy’undi muntu wese uri muri sitidiyo, akaba ariyo bifashisha bohereza ubutumwa bugufi bicaye iwabo mu ngo bakabaza ibibazo cg bagatanga ibitekerezo mu kiganiro.
Umunyamabanga nshingwabikorwa wUmurenge wa Muhondo,Bisengimana Janvier avuga ko ari uburyo batekerejeho bafatanije n’abaturage mu rwego rwo kwishakamo ibisubizo by’ukuntu barushaho guhanahana amakuru kandi bubahiriza amabwiriza yatanzwe na Leta ko abantu bagomba kuguma mu ngo.
Agira ati”byaradufashije cyane mu gukwirakwiza ubutumwa ndetse no gutanga inyigisho kuri iki cyorezo.no uburyo bwiza kandi bukunzw n’abaturage.
Ubwo itsinda ry’abanyamakuru bakorera mu Ntara y’Amajyaruguru basuraga uyu murenge muri gahunda yateguwe n’ubuyobozi bw’Intara yo kugenzura uburyo amabwiriza yatanzwe yubahirizwa, abayobozi batandukanye muri uwo murenge wa Muhondo baganiraga n’abaturage binyuze muri ubwo buryo bw’itumanaho bishyiriyeho.
Habimana Stanislas ucururiza muri santeri ya Muhondo avuga ko bitewe n’ubutumwa buhoraho bunyura kuri iyo radio byazamuye imyumvire y’abaturage kuri COVID19 ku buryo bwo hejuru,Ati”n’umukecuru wo hasi iyo mu mudugudu iyo aje guhaha ntashobora kwinjira adakarabye intoki,niyo bimubayeho akabyibuka yinjiye amera nkusuherewe ukabona ko ari ikintu yari kimuciyeho ariko cy’ingenzi.”
Mugenzi we Adela Mukacyubahiro,utuye agaruka ku kamaro gakomeye k’iyi radio aho agira ati“iyo bayimanuye mu midugudu igenda ikangurira abahinzi guhinga bategeranye,usanga buri wese acecekesha undi ngo bumve ubutumwa.
Ubuyobozi bw’Intara y’Amajyaruguru bushima uburyo aba baturage ba Muhondo bishatsemo ibisubizo.
Umuyobozi ku Ntara ushinzwe guhuza ibikorwa by’abafatanyabikorwa mu iterambere (JADF) Bwana Emmanuel Bagiruwigira yifashishije ubwo buryo bw’itumanaho bw’abanya Muhondo yabasabye gukomeza kubahiriza amabwiriza yashyizweho ariko kandi bagakomeza gushishikarira umurimo dore ko umubare munini w’abatuye ako gace ari abahinzi kandi no bakaba bemerewe gukomeza imirimo yabo ariko bakomeza kwirinda.


text:
ISOMO RYA 12
Umurimo wo kubwiriza Umwami ukorwa ute?
Mbere gato y’uko Yesu apfa, yaravuze ati “ubu butumwa bwiza bw’ubwami buzabwirizwa mu isi yose ituwe, kugira ngo bubere amahanga yose ubuhamya; hanyuma imperuka ibone kuza” (Matayo 24:14). Ariko se uwo murimo wo kubwiriza ku isi hose wari gukorwa ute? Wagombaga gukorwa nk’uko Yesu yawukoze igihe yari hano ku isi.—Luka 8:1.
Tugerageza gusanga abantu mu ngo zabo. Yesu yigishije abigishwa be kubwiriza ubutumwa bwiza ku nzu n’inzu (Matayo 10:11-13; Ibyakozwe 5:42; 20:20). Abo babwiriza bo mu kinyejana cya mbere bahabwaga amafasi yihariye bagombaga kubwirizamo (Matayo 10:5, 6; 2 Abakorinto 10:13). No muri iki gihe, umurimo wacu wo kubwiriza ufite gahunda ugenderaho kandi buri torero rihabwa ifasi ribwirizamo. Ibyo bituma dushobora gusohoza inshingano Yesu yaduhaye yo “kubwiriza abantu no guhamya mu buryo bunonosoye.”—Ibyakozwe 10:42.
Twihatira kugera ku bantu aho bari hose. Yesu na we yatanze urugero abwiriza ahantu hahuriraga abantu benshi, urugero nko ku nkombe z’inyanja cyangwa ku iriba (Mariko 4:1; Yohana 4:5-15). Natwe tuganira n’abantu kuri Bibiliya igihe cyose bishoboka, haba mu mihanda, ahakorerwa imirimo y’ubucuruzi, mu busitani cyangwa kuri telefoni. Igihe cyose tubonye uburyo, tubwiriza abaturanyi bacu, abo dukorana, abo twigana ndetse na bene wacu. Iyo mihati yose dushyiraho yatumye abantu babarirwa muri za miriyoni bo hirya no hino ku isi bumva “ubutumwa bwiza bw’agakiza.”—Zaburi 96:2.
Tekereza abo wagezaho ubutumwa bwiza bw’Ubwami bw’Imana, ukababwira n’uko bizabagendekera nibumvira ubwo butumwa bwiza. Ntiwihererane ubwo butumwa. Bubagezeho vuba uko bishoboka kose.
Ni ubuhe “butumwa bwiza” bugomba kubwirizwa?
Abahamya ba Yehova bigana bate uburyo Yesu yakoreshaga abwiriza?


text:
Impuguke mu ijambo ry’Imana Ntibayizi Samuel yatanze ubusobanuro bw’Intambara ya Herimagedoni ivugwa muri Bibiliya mu gitabo cy’Ibyahishuwe bamwe bagenda bayitangaho ubusobanuro budafite aho buhuriye n’ukuri.
Ibi yabivuze kuri uyu wa mbere taliki ya mbere Mata 2019,mu rwego rwo kugirango abantu barusheho gusobanukirwa n’amagambo y’Imana dusanga mu gitabo cya Bibiliya ,umuntu atapfa kumva uko yiboneye kose kubera ubuhanga buyarimo.
Mu kiganiro Impuguke mu ijambo ry’Imana Bwana Samuel Ntibayizi yagiranye n’umunyamakuru w’Isezerano.com ,yavuze ku buryo burambuye kuri iyi ntambara ya Herimagedoni bavugako izatsembaho Satani n’abayoboke be.
Yagize ati :”amadini amwe asobanura ibyago by’imperuka y’isi ndetse no kurimbuka kw’abanyabyaha,banasobanura igihe cy’imyaka 1000 Kristo azima ingoma ye ku isi.Banasobanura kandi iby’intambara ikomeye dusoma mu gitabo cy’Ibyahishuwe 16 :16,iyi ntambara ikazabera i Herimagedoni maze Imana igatsembaho Satani n’abamuyobotse”.
“Ubutumwa nyamukuru mu idini ryitwa Abahamya ba Yehova bashatse kugeza ku bantu kuva ryatangira ni ukumenyesha abari mu isi ko Imana izarimbura isi mbi maze Kristo akaza ku isi gutegeka isi nshya.Ngurwo urugamba rw’i herimagedoni nkuko Abahamya ba Yehova babitekereza”.
Ese koko ubu busobanuro ni bwo ?
“Impuguke mu ijambo ry’Imana iti:Mu Ruheburayo “Har Magido” ,bisobanurwa umusozi wa Magido.Uyu musozi ukaba uriho kandi uzwi neza,uherereye mu mujyi wa Magido wo mu kibaya cyo muri Palestina munsi y’umusozi wa Karumeli aho umuhanuzi Eliya yiciye abahanuzi ba Baali 450″.
“Ibyanditswe byera byo mu isezerano rya kera bitubwira iby’intambara yabereye muri aka gace ikagwamo abantu benshi barimo n’umwami Yosiya wubahaga Imana cyane,aka gace kamenetsemo amaraso menshi cyane.Nyamara kandi mu bayuda ijambo Hermagedoni risobanura ku buryo bwimbitse icyunamo,wasoma ubundi busobanuro buri mu gitabo cy’umuhanuzi Zakariya 12 :11-14”.
“Muri iki gitabo cya Zakariya haragira hati :”uwo munsi i Yerusalemu bazaboroga cyane nkuko baborogeye i Hadadirimoni mu kibaya cy’i Megido kandi igihugu kizaboroga umuryango wose ukwawo,umuryango w’inzu ya Dawidi ukwawo n’abagore babo ukwabo,umuryango w’inzu ya Nathani ukwawo n’abagore babo ukwabo…”. Ugasanga ubu busobanuro butwereka ko ibyo intumwa Yohani yanditse ku rugamba rw’i Herimagedoni ari ikigereranyo gusa cy’ibizaba kubera ko iyi ntambara yamaze kubera muri kariya gace”.
“Aha ndihanangiriza abasomyi ba Bibiliya,nibareke kwihambira kubivugwa mu gitabo cy’Ibyahishuwe inyuguti ku nyuguti .Igitabo cy’Ibyahishuwe ndetse n’icya Daniel bikoresha ibigereranyo (imvugo isobanura ibindi bintu).Twitondere abasobanura igitabo cy’ibyahishuwe kuko basiga abantu mu gihirahiro bikaba byatuma barimbuka”.
“Mu gusobanura iyi ntambara ya Herimagedoni abantu ntibahwemye gutangaza igihe izabera.Abahamya ba Yehova bagiye begezayo uyu munsi,uwashinze iri dini ariwe Karoli Ruseli yari yavuze ko uru rugamba ruzaba kuwa 1/ugushyingo 1914,naho Yozefu Franklini Rutherford wamusimbuye awushyira kuya 26/3/1918.Mu mwaka wa 1925 uyu Franklini yatangaje ko ibikomangoma ,abami n’abakurambere bagombaga kuba baragaruwe ku isi.Naho uwamusimbuye witwaga Nathani-Homer atangaza ko uru rugamba ruzatsembaho isi y’ibyaha ruzaba mu mwaka wa 2000”.
“Nkuko mubizi mu mwaka wa 2000 ntabwo uru rugamba rwabayeho.Ngaho nawe iyumvire uburyo kwihambira ku bivugwa mu gitabo cy’ibyahishuwe bigoye iyo ugisobanuye inyuguti ku yindi “!
Ibyo intumwa Yohana yerekewe mu kirwa cy’i Patimo bisobanura ibindi kandi na Yesu ubwe yivugiye ko tudashobora kumenya umunsi cyangwa igihe azazira ,adusaba guhora turi maso tumwiteguye.


text:
Gakenke: Umurenge wa Mataba ugeze kuri 87% wishyura Mituweri y’uyu mwaka
Yanditswe na Mugisha Benigne
Umurenge wa Mataba uherereye mu Karere ka Gakenke, mu Ntara y’Amajyaruguru, umaze kwishyura Mituweri y’umwaka wa 2019-2020 ku kigero cya 87%, ni mu gihe kitagera ku kwezi Mituweri y’uyu mwaka itangiye kwishyurwa.
Nk’uko bitangazwa n’Umunyamabanga Nshingwabikorwa w’Umurenge wa Mataba, Mbonyinshuti Isaie, ngo ibanga abaturage bo muri uyu murenge bakoresheje kugira ngo bagere kuri iki kigero mu gutanga Mituweri, ni ibimina byo ku rwego rw’imidugudu barimo binyuze mu masibo baherereyemo, aho yemeza ko mu murenge wose ubarirwamo ibimina 100 bifasha abaturage gutanga Mituweri.
Yagize ati “Ibanga dukoresha kugira ngo tugere ku kigero kiri hejuru cyo gutanga Mituweri mu gihe gito, ni ibimina dufite mu midugudu yose igize umurenge, ibyo bimina abaturage babyitabira binyuze mu masibo yabo, buri kwezi bafite amafaranga bizigama ari nayo avamo ayo kwishyura Mituweri. Bityo umwaka wa Mituweri ujya kurangira abenshi bamaze kuzuza umusanzu w’imiryango yabo.”
Mbonyinshuti avuga ko uyu murenge uri mu mirenge ikennye y’Akarere ka Gakenke ariko ngo ntibiwubuza kwesa imihigo yo gutanga Mituweri kubera imyimvire y’abaturage igeze ku rwego rwiza, aho buri wese yumva ko kudatanga Mituweri ari ukwiyanga no kwanga ubuzima.
Uretse Mituweri y’umwaka wa 2019-2020 igeze kure itangwa, ngo kuri ubu mu kigega cyabo hamaze kugeramo miriyoni 20 y’imisanzu ya Mituweri y’umwaka wa 2020-2021, nyuma yo kwishyura Mituweri y’uyu mwaka bakaba baratangiye gutanga imisanzu y’umwaka utaha.
Ati “Kugeza ubu abaturage b’uyu murenge bamaze kwizigamira agera kuri Miriyoni 20 z’amafaranga y’u Rwanda nk’umusanzu w’umwaka utaha wa 2020-2021, abarangije kwishyura Mituweri y’uyu mwaka bakomeje kwizigamira kuri Mituweri y’umwaka utaha.”
Avuga ko iyo aba ari imyumvire y’abaturage iteye imbere, bivuze ko icyo bakwihaho intego cyose kitabananira.
Mbonyinshuti kandi yemeza ko abaturage b’Umurenge wa Mataba bihaye intego yo kuba ku isonga mu gutanga Mituweri hakiri kare, aho nta mugabo ujya mu kabari kugura icupa ataratanga Mituweri kuko bagenzi be babana mu kimina ubwabo bahita bamuhwitura bamwibutsa ko adakwiye kujya gusengera ataratanga ubwisungane mu kwivuza.
Uyu munyamabanga Nshingwabikorwa avuga ko igihesha abaturage ayoboye kwesa imihigo mu gutanga Mituweri ari imbaraga bashyira mu buhinzi bw’urutoki, bakaba bahinga mu buryo bwa kijyambere insina zabo zikabaha umusaruro ugaragara, bityo bakabasha kubona uko bajya mu bimina ndetse bakanizigamira.
Mbonyinshuti avuga ko umwaka ushize w’ingengo y’imari uyu murenge wabaye uwa mbere mu gutanga Mituweri, n’uyu mwaka ngo barashaka kuza ku isonga n’ubwo nta birombe by’amabuye y’agaciro bafite, ariko ngo imyumvire myiza n’ubuhinzi bw’insina buzabageza kuri byinshi kandi byiza.
Umuyobozi w’akarere ka Gakenke wungirije ushinzwe imari n’iterambere ry’ubukungu, Niyonsega Aimé François, atangira ubuhamya abaturage b’uyu murenge ko bagira uruhare rukomeye mu kwihutisha igikorwa cyo gutanga Mituweri mu Karere kose, ndetse ngo ikigero bagezeho kikaba kimaze guhesha akarere kose kugera kuri 48% mu gutanga Mituweri.
Avuga ko imyumvire y’abaturage b’Umurenge wa Mataba isobanutse, akaba asaba n’abandi bo mu yindi mirenge igize Akarere ka Gakenke kugera ikirenge mu cy’abaturage ba Mataba, bitabira gutanga Mituweri ku gihe kandi kare.
Ati “Rwose nemeza ko aba baturage bafite imyumvire imaze gutera imbere, umwaka ushize bari imbere cyane mu gutanga Mituweri, n’uyu turimo bageze ku kigero kiza, byose babiheshwa n’imyumvire myiza bafite, bita ku buzima bwabo kandi bakorera ku ntego bakabasha kubigeraho.”
Abaturage b’Umurenge wa Mataba mu karere ka Gakenke ni 16 700, batunzwe n’ubuhinzi n’ubworozi, ariko ubuhinzi bw’urutoki ni bwo bubaha umusaruro utuma bagira amafaranga bakabasha kwizigamira mu bimina.


text:
Rubavu: Nyundo: Amasibo yo mu mudugudu yatanze umusaruro ushimishije
Yanditswe na IYAREMYE YVES
Mu murenge wa Nyundo mu karere ka Rubavu hagaragajwe ko amasibo yagiye atanga umusaruro mwinshi kandi ushimishije, aho yagiye ahindura byinshi nko kunoza isuku, gukumira amakimbirane n’ibindi.
Ni muri urwo rwego, ubuyobozi bw’Umurenge wa Nyundo mu karere ka Rubavu bukangurira abaturage bose kurushaho kwibumbira mu masibo kuko abafasha kwiga byinshi no gukora gahunda zitandukanye zibafasha kuba bakwiteza imbere muri rusange.
Umunyamabanga nshingwabikorwa w’Umurenge wa Nyundo Tuyishime Jean Bosco aganira n’Imvaho Nshya, yavuze ko amasibo yagiye atanga umusaruro, aho abasore n’inkumi, abakuze n’abakiri bato bahura bakaganira kuri gahunda zitandukanye zibafasha kuba bakwiteza imbere kandi bigenda bigerwaho.
Agira ati “Impamvu dushishikariza buri muturage wese gushyira imbaraga muri iyi gahunda, ni uko itanga umusaruro, ituma abaturage babona umwanya wo kuganirira hamwe ibibateza imbere, ibiteza imbere igihugu muri rusange ariko bihereyeho, ituma bimwe mu bibazo bari bafitanye babona uburyo bwo kubicoca bikava mu nzira, ikindi ni umwanya mwiza wo kubona uburyo bwo kubakangurira gahunda nyinshi zihari zigamije kubateza imbere kandi bigenda bikorwa.”
Akomeza avuga ko kuri ubu hagenda hakorwa ubukagurambaga mu midugudu yose kugira ngo iyi gahunda y’amasibo mu mudugudu igende yitabirwa kuko nabo yaborohereje mu kubona neza abaturage ngo babakangurire ibikorwa bitandukanye bibazamura, kandi ngo iyo bahuye hari ubwo bafata ikibazo runaka bakagikemura bidasabye abaterankunga.
Nyirarukundo Justine, umwe mu baturage batuye mu murenge wa Nyundo yagize ati: “Iyo duhuriye mu itorero ry’umudugudu tugakora amasibo twigiramo byinshi birimo indangagaciro na kirazira z’umuco nyarwanda, uba ari umwanya mwiza wo kuganirira hamwe kuri gahunda zitandukanye zigamije kuduteza imbere kandi tuboneraho umwanya wo kuba twakwigira hamwe ikintu kitubangamiye tukagifatira umwanzuro kandi bigenda neza.”
Uyu muturage n’abandi bakomeza bakangurira abandi bagenzi babo kujya bashyira imbaraga muri izi gahunda kuko zituma bamenya byinshi bigamije kubateza imbere, kandi bikaba bibafasha kuba bakora amatsinda agamije kubafasha kuba bakwishakamo ibisubizo birambye bafatanyije.


text:
Rick Warren ni umupasiteri w’umunyamerika akaba n’umwanditsi w’ibitabo uzwi ku isi yose
Uyu munsi turakomeza n’isomo rya gatatu agace ka kabiri ariko kanyuma gasoza isomo ry’umunsi wa gatatu. isomo ry’umunsi wa gatatu rifite umutwe witwa « Ni iki kigenga ubuzima bwawe ? »
Twasoje ubushije turikuvuga ku byiza by’imibereho ifite intego, twari twabonye ko hari ibyiza bitanu nyamukuru biva mu kugira ubuzima bufite intego. Uyu musi turakomeza turangiza ibyiza by’imibereho ifite intego.
1.Kumenya intego y’ubuzima bwawe byoroshya imibereho: Byoroshya guhitamo ibyo ukora n’ibyo udakora. Intego y’ubuzima bwawe ihinduka igipimo ukoresha uhitamo ibikorwa witaho n’ibyo utitaho. Iyo ugeze imbere y’igikorwa icyo ari cyo cyose uribaza uti “Ese gukora ibi biramfasha gusohoza imwe mu ntego z’Imana ku buzima bwanjye ?”
Iyo udafite intego y’ubuzima isobanutse, nta nshingiro uba ufite iyo uhitamo, iyo ugena uko uzakoresha igihe cyawe cyangwa ubutunzi bwawe. Uzaba mu kamenyero ko guhitamo bitewe n’ibyo ureba , igitutu abandi bagushyizeho cyangwa uko wumva umeze muri wowe muri ako kanya. Abantu batazi intego z’ubuzima bwabo bagerageza gukora ibintu byinshi icyarimwe bikabazanira guhangayika, umunaniro, umunaniro n’amakimbirane mu mutima.
Ntibishoboka gukora ibintu byose abantu bashaka ko ukora. Ubundi igihe ufite cyagenewe gukora ubushake bw’Imana gusa. Niba ubona udashobora kurangiza ibyo wihaye gukora, jya umenya ko urimo kugerageza gukora ibirenze ibyo Imana yashakaga ko ukora (cyangwa se ukaba ukoresha gihe nabi nk’iyo umara amasaha menshi imbere ya televiziyo). Kubaho ufite intego bituma ugira imibereho yoroshye na gahunda zitakuvuna. Bibiliya ivuga neza ngo “Ubuzima bwo kwifata no kwigaragaza uko utari bwerekana ubukene bw’umutima, nyamara ubuzima bucishije make burimo inyungu nyinshi” Imigani 13:7 Ibyo Bizana amahoro y’umutima “Mwami Imana, ugushikamijeho umutima uzamurinda abe amahoro masa kuko akwiringiye
2.Kumenya intego y’ubuzima bwawe biha icyerekezo imibereho yawe: Bituma imbaraga zawe n’umwete wose ubikoresha mu bifite umumaro. Utangira kugera kuri byinshi kubwo guhitamo gukora bike by’ingirakamaro.
Ubundi muri kamere y’umuntu habamo kurangazwa n’utuntu duto tudafite n’akamaro. Usanga duhora twirika inyuma y’umuyaga . Henry David Thoreau yaravuze ngo abantu abantu babaho mu bwihebe busa n’umutuzo” ariko ab’iki gihe bo babaho mu kwirangaza kutagira icyo kubagezaho” Abantu benshi basa n’icyuma bakoresha bapima umuvuduko w’umuyaga, gihora cyihindukiza cyihuta ariko kitava aho kiri.
Niba udafite intego isobanutse y’ubuzima bwawe, uzahora ubyina muzunga, uhindura imirimo, uhindura inshuti, uhindura amatorero cyangwa ibindi bintu by’inyuma wibeshya ko uko guhndura bizazana gahunda mu mibereho yawe cyangwa ko bizahaza inzara y’umutima urmo ubusa. Uzahora wibwirauti “wenda ubu bwo ni impindura hari igishya bizanzanira” ariko amaherezo uzasanga bidakemuye kibazo cyawe kukoikibazo ufite ni icyo kubura icyerekeze no kutagira intego.
Bibiliya igira ati “Ntimukabesho nka banyamujya iyo bijya b’abapfu badatekereza. Ahubwo mumwanire kumenya icyo umwami wacu ashaka”Abefeso 5:17
Imbaraga zo kugendera inzira imwe zisobanuka neza iyo twitegereje imikorere y’urumuri. Urumuri rusanzwe nta mbaraga rugira ariko iyo urwerekeje umujyo umwe rwunguka imbaraga. Iyo imirasire y’izuba uyerekeje hamwe ukoresheje ikirahure cyitwa lupe (loupe) ishobora gutwika ibipapuro ndetse n’ibyatsi. Hari n’ubuhanga bugezweho bwo gucisha urumuri ahantu hato cyane hakavamo imbaraga zitwa “Lazeri” zishobora gukata ibyuma n’iyo byaba bikomeye.
Nta kintu kigira imbaraga nk’ubuzima bufite icyerekezo, nk’imibereho ifite intego. Abagabo cyangwa abagore bagize icyo bahindura mu mateka y’isi ni abari bafite ubuzima bufite icyerekezo. Urugero ni nk’intumwa Pawulo wakoze nk’uri wenyine agakwiza ubutumwa bwiza mu bwami bw’abaroma bwose. Ibanga rye ryari ubuzima bufite icyerekezo. Yivugiraga neza ati “imbaraga zanjye zose nazerekeje kuri iki kimwe gusa, nibagirwa ibiri inyuma ngatumbira ibiri imbere” Abafilipi 3:13
Niba ushaka ko ubuzima bwawe bugira bugira icyo buhindura ku isi, buhe icyerekezo! Ba urekeyaho gusambira byose. Ba urekeyaho kugerageza gukora byose. Jya ukora bike. Ugabanye imirimo imwe n’imwe, kabone n’iyo yaba igaragara ari myiza, wibande cyane ku byo ubona ari ingirakamaro. Ntuzitiranye gukora byinshi no gusohoza byinshi. Ushobora gukora byinshi ntacyo ugamije , ariko se amaherezobimaze iki ?Pawulo yaravuze ngo “Mureke duhurize umutima kuri iyo ntego, twese abashaka gusingira ibyo Imana yaduteguriye” Abafilipi 3:15
3.Kumenya intego y’ubuzima bwawe byongera imbaraga mu mibereho yawe: Iyo umuntu afite intego bimutera kugira umurava. Nta kintu gishobora kukongeramo intege nko kugira intego isobanutse. Iyo abantu babuze intego ntibashobora gushishikara. Iyo udafite iyo ujya no kubyuka ubwabyo bihinduka umuruho . Akenshi ikitunaniza, kikatumaramo imbaraga, kikatubuza umunezero si akazi kenshi ahubwo ni akazi katagira icyo kagamije.
Bernard shaw yaranditse ngo “dore igitanga umunezero mu buzima , ni ukumva imbaraga zawe urimo kuzikoresha ikintu gifite umumaro, ukumva urimo guhindura ibintu aho kwitwara nk’agapfunyika k’intege nke, wirebeho mu tubazo n’amaganya atavaho, witotombera ko isi itakwitayeho ngo iguhe umunezero.”
4.Kumenya intego y’ubuzima bwawe bigutegurira ubuzima bw’iteka: Abantu benshi bamara ubuzima bwabo ku isi bagerageza gusiga umurage ku isi. Bahora bashaka ikizatuma bahora bibukwa nibava ku isi. Ariko , ku iherezo rya byose ikizagira icyo kimara si icyo abantu bazaba bavuga ku buzima bwawe, ni ibyo Imana izavuga. Icyo kenshi abantu batabona ni uko ibyo twageraho byose, haza abandi bakabirenza, uba ikirangirire mu mikino ejo hakaza undi akakurenza, uramenyekana ejo ukibagirana , kandi n’ibyiza abantu bakuvugaho bigeraho bikamenyerwa. Akiri muri kaminuza, uwitwa James Dobson yari yarihaye intego yo kuzaba uwambere agatwara igikombe mu mukino w’amarushanwa ya tenisi. Intego ye ayigeraho,akajya yumva afite ishema kuko igikombe yatsindiye cyari gitatse ahagaragara mu ishuri. Haciyeho imyaka , umuntu aracyimwoherereza . Bari bagisanze mu iyarara aho bari bataye imyanda barimo kuvugurura inyubako y’ikigo. Hanyuma James arandika ngo “Igihe kiratinda ibyo watsindiye abandi bakabiyorana n’iyarara ryo ku cyavu”
Kuberaho kuzasiga umurage ku isi ni ukureba hafi. Uburyo bwiza bwo gukoresha igihe ni ukwishakira umurage udashira. Ntabwo Imana yagushyiriye ku isi ngo ukorere kwibukwa. Yagushyize ku isi kugirango utegure imibereho y’iteka.
Umunsi umwe uzahagarara imbere y’Imana, ikore igenzura ry’ubuzima bwawe, ikizamini cya nyuma mbere yuko winjira mu bugingo buhoraho. Bibiliya iravugango “Mwibuke ko buri wese muri twe azihagararira imbere y’intebe y’imanza y’Imana…Ni koko, buri wese muri twe azimurikira ibyo yakoze imbere y’Imana” Abaroma 14:10,12. Amahirwe ni uko Imana iri mu ruhande rwacu, kandi ishaka ko twese dutsinda icyo kizamini, ni cyo cyatumye itwereka ibibazo mbere y’uko ikizamini kigera.
Duhereye ku byanditswe muri bibiliya, dushobora kwemeza ko Imana izatubaza ibibazo bibiri by’ingezi:
1.Umwana wanjye Yesu krisito natanze wamukoresheje iki? Ntabwo Imana izakubaza idini wabagamo cyangwa imyizerere mwari mufite. Ikintu kimwe gusa kizagira icyo kimara ni iki ngo “Ese wemeye ibyo Yesu krisito yagukoreye kandi wize kumukunda no kumwizera ? Yesu yarivugiye ubwe ati “Ni jye nzira n’ukuri n’ubugingo. Nta wujya kwa data ntamujyanye “Yohana 15:6
2.Ibyo naguhaye byose wabikoresheje iki ? Mu buzima naguhaye: impano zose, ubuhanga,igihe, imbaraga,inshuti ndetse n’ubutunzi Imana yaguhaye, Ese wabyikoreshereje mu nyungu zawe? Cyangwa wabikoresheje gusohoza imigambi Imana yakuremeye?
Kugutegura ngo utazatsindwa ikizamini cy’ibyo bibazo bibiri ni yo ntego y’iki gitabo. Ikibazo cyambere kizagena aho uzamara ubuzima bw’iteka. Ikibazo cya kabiri kizagena ibyo uzakora mu buzima bw’iteka. Nurangiza gusoma iki gitabo, uzaba ushobora gusubiza biriya bibazo byombi.
Ingingo yo kuzirikana : Imibereho ifite intego ni yo nzira y’amahoro
Umurongo wo gufata mu mutwe “Mwami Imana,ugushikamijeho umutima uzamurinda abe amahoro masa kuko akwiringiye” Yesaya 26:3
Ikibazo cyo gutekerezaho: Uwabaza umuryango wanjye cyangwa abo tubana bavuga ko ari iki kigenga ubuzima bwanjye? Ese ubundi ni iki nshaka ko kingenga ?
Imana ibakomeze ibahe imbaraga n’ubushishozi.
Twagirango tubibutse ko mu minsi 40 twihaye yo gusoma iki gitabo, turangije umunsi wa gatatu, tuzakomeza ubutaha n’isomo ry’umunsi wa kane. Turabakunda.


text:
Iyi myambaro Gikundiro avuga ko yakopewe ni iyo Tanga Designs yashyize hanze muri Nzeri 2020 yise ‘Inyambo Collection’ ifite ishusho imeze nk’amababa y’ibinyugunyugu mu ntugu.
Yabwiye IGIHE ko yagakwiriye guhabwa agaciro nka nyir’igitekerezo.
Ati “Nari nakoze ikanzu y’ubwoko bumwe imeze gutya. Nari nayikoze nshaka guha agaciro abahanga imyambaro mu Rwanda. Nabonye yatangiye kwataka Dolce & Gabban ndavuga nti ni gute atajya atekereza ku guha agaciro ibintu byatumye ahanga, akaba yishyizemo abandi avuga ko ari abajura.”
Uyu mukobwa avuga ko yashyize hanze imyambaro ye muri Kanama 2020, mu gihe mugenzi we yabikoze muri Nzeri 2020.
Niyitanga we avuga ko uyu mukobwa amubeshyera kuko atanamuzi ahubwo ajya abona yirirwa amukurikira agakurikirana ibintu byose yashyize hanze cyangwa ibyo yitegura gukoraho.
Ati “Uwo mukobwa arambeshyera ntabwo ibyo avuga aribyo kuko imyambaro avuga ko namukopeye natangiye umushinga wayo muri Nyakanga umwaka ushize ndetse ntangira kugaragaza ko hari umushinga ndi gukoraho w’imyenda izaba ifite imisusire nk’iy’amababa y’ikinyugunyugu cyangwa se amatwi y’inzovu. Ari mu bantu bakunze kunkurikira ahubwo niwe wanshishuye.”
Uyu musore anavuga ko kubera uko mukobwa amukurikira cyane kandi ashobora kuba akunda ibyo akora bitamutangaza yisanze asigaye akora ibintu nk’ibye.
Ati “Ntabwo namurenganya kuko arankurikira cyane kandi biragaragara ko ari mu bafana banjye ntibyantangaza rero yisanze yakoze ibintu nk’ibyanjye.”
Avuga ko abantu benshi bamuzi basanzwe bari ko afite umwihariko wo gukora imyambaro cyane amakanzu afite ibitugu binini, ku buryo umwambaro nk’uwo yakoze atari igitangaza.
Ikindi avuga kigaragaza ko abeshyerwa ni uburyo ikanzu ya Koni Clothing bavuga ko yibye uko idoze, ari ibintu baterateranyije bagafata ibitambaro bigaragara ko bitigeze bibafata umwanya munini wo kudoda.
Mu ishize Tanga Designs nawe, yashinje Dolce & Gabbana yo mu Butaliyani kwigana imyambaro ye. Iyi myambaro ya Dolce & Gabbana ni iyo yise ‘DGSS22’ yagenewe abagore n’abakobwa.


text:
Sebanani yari umuhanga pe ! Yari yifitemo imbaraga n’ishyaka ryo kubaho, yihanganiye akarengane yakorewe n’ubutegetsi bw’icyo gihe, ararenga akomeza gutanga inyigisho nziza mu ndirimbo ze, ari nako ashimisha abazikurikiraga. Indirimbo ze zose zuzuyemo inyigisho z’ubumuntu ! Yari yifitiye impano yiherewe na Rugira. Indirimbo ze ntizishobora gusaza . Mu myaka micye yabayeho yagize umumaro cyane.
Amateka arambuye ya Sebanani wishwe muri Jenoside
Yanditswe na NDAMYIROKOYE FRANÇOIS
Nyakwigendera Sebanani André wishwe muri Jenoside yakorewe Abatutsi mu 1994 yari yaravutse mu 1952, avukira mu cyahoze ari Komini Kigoma Perefegitura ya Gitarama, ubu akaba ari mu arere ka Nyanza, Intara y’Amajyepfo.
Amashuri yisumbuye yayize i Shyogwe nyuma aza gukomereza muri “Collège Officiel de Kigali: COK” gusa yaje kwirukanwa mu ishuri ajya gukora ubucungamari muri TRAFIPRO i Kabgayi.
Nyakwigendera Sebanani yaje gukora kuri Radiyo Rwanda muri gahunda ya “Discothèque-Phonotèque” ya Radiyo Rwanda, akora muri gahunda yari ijyanye n’urwenya “Ubuvanganzo bw’umwimerere nyarwanda”, kandi yari umukinnyi w’ikinamico mu itorero “Indamutsa”.
Yamenyekanye cyane mu ikinamico zitandukanye yakinanye ubuhanga n’ubu izo kinamico abantu baracyazikunda. Zimwe mu ikinamico azwimo ni iyitwa “Nzashira ingurugunzu nkiri ingagi”; “Icyanzu cy’Imana (Uwera)”, n’izindi.
Yari yarashakanye na Mukamulisa Anne Marie tariki 01 Nzeri 1979 babyarana abana bane ari bo, Sheja Eliane wavutse mu 1981, Damarara Diane wavutse mu 1984; Shyengo Frida wavutse mu 1985 na Songa Aristide ari we bucura wavutse mu 1988.
Nyina w’aba bana yari yarabashije kurokoka Jenoside, nyuma yaje kwitaba Imana ku ya 21 Nzeri 2015 azize uburwayi bw’umwijima. Ku rundi ruhande kandi abana bo babashije kurokoka baracyariho.
Mu 1990 Sebanani yafunzwe na Leta yariho mu bo yitaga ibyitso by’Inkotanyi nyuma afunguwe ubuyobozi bwa ORINFOR icyo gihe bwanga kumusubiza mu kazi buvuga ko budakorana n’ibyitso.
Sebanani yari umunyamakuru akaba yari n’umuhanzi wakundwaga cyane kandi indirimbo ze n’ubu ziracyakundwa n’abatari bake.
Indirimbo yitwa “Urabaruta”, “Karimi ka shyari”, “Zuba ryanjye”, “Urwo ngukunda ni kimeza”, “Mama Munyana”, “Susuruka yaririmbanye n’uwo bari barashakanye, “Nkumbuye umwana twareranywe” n’izindi zinyuranye; ni urwibutso rukomeye yasigiye Abanyarwanda.
Sebanani kandi yari afite impano yo kwicurangira akoresheje ibyuma bya kizungu nka piano, gitari kuvuza ingoma n’ibindi.
Mu 1973 Sebanani ni bwo yinjiye mu itsinda (orchestre) ryitwaga “Vox Populi” nyuma yaho we na bagenzi be batangiza orchestre “Impala” irakundwa cyane.
Kuva bashinga iryo tsinda batangiye kumuha akabyiniriro ka “ Pépe la Rose”.
Mu muryango yakomokagamo nta wundi wigeze uba umuhanzi ku buryo umuntu yavuga ko yari afite aho abikomora.
Yari afite ibihangano by’umwimerere we, kandi yibandaga cyane ku buzima busanzwe, kwerekana ibitagenda iyo yabonaga ibintu bizamba mu muryango nyarwanda ndetse yanaririmbaga ku rukundo.
Amateka akomeza avuga ko Sebanani akiriho yakundaga kwegera abana be akabigisha kwanga umugayo n’umushiha nk’uko mu buhanzi bwe habaga higanjemo amagambo yamagana urwango, amatiku, munyangire n’ibindi.
Sebanani yagiraga abantu inama nkuko byumvikana cyane mu butumwa bukubiye mu ndirimbo ye yise “Karimi ka shyari”, aho yakanguriraga abantu kurangwa n’umutima ukunda batababazwa n’ibyiza abandi bagezeho.


text:
Isuku ku mubiri ni isoko y'ubuzimka bwiza, ariyo mpamvu hari utabasha kwihanganira isuku nke y'uwo bashakanye. Intonganya mu ngo zituruka ku bintu bitandukanye, gusa umugabo w’umuyisilamu ukomoka mu majyaruguru y’u Buhinde yasabye gutandukana n’umugore we kubera ko atoga buri munsi.
Amakuru ya Oddycentral avuga ko uyu mugabo yahisemo gutandukana n'umugore we kuko yanze koga buri munsi. Yavuze ko yasabye inshuro nyinshi umugore we kwiyuhagira kenshi, ariko igihe cyose yabimubwiraga bararwanaga, birangira ahisemo kwaka gatanya ya burundu n'ubwo bamaranye igihe banafitanye umwana.
Umujyanama w'akagari ka Aligarh, yavuze ko ikibazo bakizi, ati “Umugabo, mu gihe cyo kugisha inama, yatubwiye kenshi kandi ashikamye ko ashaka kurangiza amasezerano n'umugore. Yaduhaye kandi icyifuzo cyo kumufasha gutandukana n'umugore we kuko atiyuhagira buri munsi”.
Umugore amaze kumenya icyemezo cy'umugabo we nawe yahisemo kwaka imbabazi avuga ko agiye kwisubiraho akajya yoga buri munsi ariko biranga.


text:
Monthly Archives: October 2019
Gen.Kayumba Nyamwasa Vs Ben Rutabana
Amaraso ya Gen.Gisa Fred Rwigema alimo gusaba guhorerwa!!!
Umwakagara ashimuta abagabo n’abasore ngo bajye kumurwanirira guhangana na Gen.Kayumba Nyarwasa
3 July, 2019 ijambo ry’Uhoraho Uwiteka Imana Nyiringabo rikomeza kunzaho kandi cyane,nerekwa mbona ndikumwe na bandi bantu turi (6) twari abaganga bashinzwe kuvura abarwayi bari aho mu bitaro.
Ibihugu bituranye na gakondo ya bakiranutsi,imbago z’inkiko zisubirwamo!!!
29 June,2019 njyanwa mu iyerekwa mbona abega bajya gushaka Umuhanuzi Majeshi Leon Ainesha mu nsengero doreko bakekaga ko,yaba ajya guteranira murusengero rwábanyamurenge rw’ahitwa KASARANI mu murwa mukuru wÍSHUSHAN mu gihugu cy’IBABYLON ruyoborwa na PASTOR NKUNDABANTU SIMON uko niko Uhoraho Uwiteka Imana Nyiringabo abivuga.


text:
Abarenga kimwe cya gatatu cy’abakuze mu bwongereza bemeza ko gusenga ari byiza ku bijyanye n’ubuzima bwo mumutwe.
Yanditswe na: Ubwanditsi
2021-09-14 04:15:08
Umubare munini wabongereza bizera imbaraga z’amasengesho mugihe cyo kwita ku buzima bwabo bwo mumutwe. Ubushakashatsi bwakozwe na Savanta ComRes bwerekanye ko 38% by’abantu bakuru bo mu Bwongereza bemezaga ko amasengesho ari meza ku buzima bwabo bwo mu mutwe.
Ubushakashatsi bwakorewe ku bakuze 2.075 bo mu Bwongereza bugaragaza ko hafi kimwe cya kabiri (45%) bahangayikishijwe n’ejo hazaza habo. Abarenga kimwe cya kabiri (53%) bavuzwe ko bahangayikishijwe n’ubuzima bwabo bwo mu mutwe bw’igihe kizaza.
Mu bindi byagaragaye, abarenga bane ku icumi (43%) bavuze ko amasengesho ashobora gutuma bumva bafite ibyiringiro, n’ubwo kimwe cya kane (26%) bavuga ko uyu munsi bumva bafite ibyiringiro kurusha uko babigize mu myaka 10 ishize.
Uwashinze Eternal Wall of Answered Prayer, Richard Gamble yagize ati: "Nubwo bishimishije kumenya ko hafi 40% by’igihugu bemeza ko amasengesho ari meza ku buzima bwo mu mutwe, dukeneye kubona ko amasengesho ari ikindi gikoresho gusa mu bikoresho byita ku mibereho myiza, n’ubusane n’Imana. Amasengesho ashobora kuzana ibyiringiro, kandi ibyiringiro ni bimwe mu bitanga imbaraga zikomeye ku isi."
Source: ChristianToday.com
[email protected]a.org


text:
"...Nuko bamaze guterana baramubaza bati “Mbese Mwami, iki ni cyo gihe wenda kugaruriramo ubwami mu Bisirayeli?” Arabasubiza ati “Si ibyanyu kumenya iby’iminsi cyangwa ibihe Data yagennye, ni ubutware bwe wenyine. Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose n’i Samariya, no kugeza ku mpera y’isi.” Amaze kuvuga atyo azamurwa bakimureba, igicu kiramubakingiriza. Ibyakozwe n’intumwa1:3-9
Dusomye ikiganiro Yesu yagiranye n’abigishwa be, nyuma yo kuzuka yagiye abiyereka mu minsi mirongo ine, aha yarimo abaganiriza bateraniye hamwe. Abigishwa bari bafite byinshi bashaka kumubabaza nawe ababwira ko agiye kugenda kandi azagaruka vuba.
Baramubaza bati “Mbese Mwami, iki ni cyo gihe wenda kugaruriramo ubwami mu Bisirayeli?” Ariko Yesu arabasubiza ati “Si ibyanyu kumenya ibyo iminsi n’ibihe”. Muzi ko hari ibyo tubaza Imana ikadusubiza ibitandukanye nabyo? Nanjye ndababwira ngo mwe kwihuta cyane kuko hari ibyo mutemerewe kubaza Imana, si ibyanyu kumenya ibyo.
Ese ni bande babajije Yesu ibyo? Kuki babimubajije? Ni abigishwa be babitewe nuko bari bafite ibibazo byinshi birimo ubwoba bwinshi nyuma yuko Yesu yaba agiye. Aba ni babandi bakomotse kuri Aburahamu, nk’uko Imana yabimubwiye ko izubaka ishyanga kuri we. Aburahamu abyara Isaka, Isaka abayara Yakobo maze urubyaro rwe rusuhukira muri Egiputa Imana ikomeza kurinda isezerano yagiranye na Aburahamu maze itoranya Mose ngo abakureyo.
Mose yahawe ingabo nyinshi zirimo ibikeri, ibibugu kugeza ku kwica abana b’Imfura bo muri Egiputa, kugira ngo Farawo arekure Abisirayeli. Aba ni ba bandi bambutse inyanja itukura na Yorodani n’amaguru ibihugu by’i Kanani bishya ubwoba, abandi bashaka kubavuma ahubwo babahesha umugisha. Abantu bahanahana amakuru ko ari ubwoko butavumika, maze Abisirayeli bafata igihugu bagihawe n’Uwiteka.
Aba ni babandi babanye n’Imana kugeza ku gihe cy’umuhanuzi wa mbere Samweli, ariwe mucamanza wanyuma. Abisirayeli babwira Samweli bati "Ntidushaka gukomeza kuyoborwa utubwira Imana iravuze gusa, tumaze gukomera turashaka umwami ngo twiyobore". Samweli abibwira Imana, Imana nayo iti ni abanjye bareke ndabazi ndakurangira aho uvana Umwami. Haba himitswe Sawuli, Sawuli ayobora imyaka ibiri ariko nyuma agomera Imana maze imuca ku ngoma.
Imana yimika Dawidi ayobora Abisirayeli ariko nawe aza gucumura ku Mana aryamana na Muka Uriya anica Uriya, gusa Dawidi asaba Imana imbabazi ngo agwe ku birenge byayo maze Imana ibona ko Dawidi afite umutima yishimira imusezeranya ubwami iteka ryose bitewe n’umutima we. Dawidi aratanga maze umwana we Salomo yima ingoma. Salomo arebeye ku mateka y’abisirayeli yabonye kubayobora bigoranye, bituma asaba Imana ubwenge binezeza Imana cyane irabumuha.
Hadateye kabiri Salomo azana abagore benshi harimo n’abanyamahanga, batangira kuzana ibigirwamana bigera no munzu yubakiye Uwiteka. Imana irarakara ariko ntiyamuca ku ngoma igirira isezerano yagiranye na Dawidi se, ariko ingaruka ziza ku mwana we Rehobowamu. Salomo aratanga, Rehobowamu yima ingoma arangije atumiza abasaza ngo bamugire Inama yuko yazayobora igihugu, baramubwira bati “so Salomo yaradukoresheje cyane none duhe kuruhuka”. Nyuma atumiza abasore nabo ngo bamugire inama ababwira ibanga abasaza bamubwiye, ariko abasore baramubwira ngo babwire “uko Data yabakubitishaga agahera, njye nzabakubitisha igikukmwe, uko Data yabakubitishaga akanyafu njye nzabakubitisha Sikoropiyo”.
Abasaza babyumvise nabo baca ku ruhande batumiza umugabo witwa Yerobowamu waciwe na Salomo agahungira muri Egiputa. Araza bapanga gucamo Isirayeli kabiri. Imiryango icumi ijya mu majyaruguru iyoborwa na Yerobowamu indi ibiri isigara mu majyepfo hari n’urusengero, Yerusalemu iyoborwa na Rehobowamu. Amajyepho yitwa ubuyuda amajyaruguru yitwa Samariya.
I Samariya ku mwami wa 19, Abashuri bateye Samariya barabanyuka cyane, aba nibo babwiwe ibanga ryo gutsinda abisirayeli ko bishoboka aruko babavanze n’abanyamahanga,. Abashuri rero bamaze kubatsinda baravangavanga.
Mu Buyuda naho, umwami wa 20 Sedekiya abwirwa ko Babuloni izabatera ariko Yosiya yihagararaho birangira Babuloni ibateye irabatsinda, irabanyaga irangije isenya urusengero rw’i Yerusalemu ndetse batwara abantu ndetse batwara ibintu byose byari biri mu rusengero. Babuloni bayobora Isirayeli, nyuma Isirayeli ikoronizwa n’Abamedi n’Abaperesi, nyuma bayoborwa n’Abagereki, hakurikiraho kuyoborwa n’Abaroma ubwo Yesu yazaga. Yesu yaje abisirayeli biteze ko ari umwami uzabakura muri ubwo bukoloni, niko n’intumwa ze zatekerezaga ariko ubwami bwa Yesu si ubwo.
Ubwo basasaga imyamabaro mu nzira akahanyura ari ku ndogobe, bari baziko ko aribwo bari bumwimike akabakura mu bukoroni. Ariko Yesu si ibyo byamuzanye birangira batamwimitse.
Yesu amaze gupfa abigishwa be baraguye buri wese yisubirira aho yahoze mbere yuko Yesu abatoranya, bamwe basubira kuroba abandi bajya mu bindi byabo. Yesu amaze kuzuka ababonekera kenshi ngo yongere abateranyirize hamwe. Aho twasomye rero niho bari bateraniye hamwe bamubaza biriya bibazo kuko bumvaga ko aricyo gihe ngo yime ingoma. Abasubiza ko kumenya ibyo Atari ibyabo, si ibyacu kumenya ibyo iminsi n’igihe.
Turiga ariko birashoboka ko akazi kabura, abandi baracuruza ariko guhomba byabaho. Yesu abwira abigishwa be ijambo ryiza ngo “Icyakora muzahabwa imbaraga Umwuka Wera ’nabamanukira.”. Ababwira iri jambo yababonagamo ikibazo gikomeye cyane kandi abona neza ko ariryo rifite imbaraga zabashoboza kunesha ibibazo n’ingorane zose. Kuko nibwo bazamenya icyo Yesu yabahamagariye bagashira amanga bakamaza ubwami nyakuri bwa Yesu. Yesu yabonye ko abigishwa be icyo bashaka ari ukwicara ku ntebe bakayobora, ariko ababwirako atari ibyo byamuzanye.
“Kandi usa n’izibibwe mu mahwa, uwo ni we wumva ijambo, maze amaganya y’iyi si n’ibihendo by’ubutunzi bikaniga iryo jambo ntiryere”. Matayo 13:22
Ibyo dushaka by’icyubahiro cyo mu isi n’amaganya y’iyi si, bitwibagiza ijambo ry’Imana twizwe ntitwere imbuto zaryo ariko Umwuka Wera ni igisubizo cy’ibyo bibazo ariyo mpamvu Yesu yabibwiye intumwa ze. Umwuka Wera ni igisubizo cy’ibibazo byose.
Ntabwo nzi amaganya, ibikomere n’amateka by’abantu muraha cyane ko bidapfa gushira, gusa iyo tuzamuka mu buryo bw’umwuka tukagera kure tubasha gufata inzoka n’ibindi byica ntibigire icyo byadutwara, tukabaho mu buzima ubwo aribwo bwose ariko abantu batureba bakabona tumeze neza. Ubumara bw’amaganya n’ibihendo by’isi bushobora kuba bwarakwinjiye, ariko Yesu ni umugombozi nyakuri kandi yakugombora ukuzura Umwuka Wera maze ukabasha kurenga ibyo.
Dusenge dusaba Imana kuzamuka ngo tugere hejuru mu mwuka, aho tunesha ibyaha ndetse n’amaganya y’isi tukera imbuto z’ijambo ry’Imana. Imana ibuzuze Umwuka Wera.
Source: Cepurnyarugenge.org
[email protected]


text:
Cyamunara i Gicumbi UPI: 4/05/12/03/5297
Price: n/a
Bedrooms:
Total floors:
Address: Gicumbi , Mutete , Kimisugi
Bathrooms:
Plot size: 19,413.00 m²
Living area: n/a
Expiry date: 29-10-2021
ITANGAZO RYA CYAMUNARA
KUGIRA NGO HASHYIRWE MU BIKORWA ICYEMEZO CY'UMWANDITSI MUKURU Ref N°021-076203 CYO KU WA 15/09/2021 CYO KUGURISHA INGWATE MURI CYAMUNARA KUGIRA NGO HISHYURWE UMWENDA WA BANKLUWASHINZWE KUGURISHA INGWATE Me CYUBAHIRO RODRIGUE ARAMENYESHA ABANTU BOSE KO KU WA 18/10/2021 SAA MUNANI ZAMANYWA (14H00) KUGEZA KU WA UGIZWE 25/10/2021 SAA MUNANI Z'AMANYWA (14h00) AZAGURISHA MURI CYAMUNARA UMUTUNGO UTIMUKANWA BUFITE MUBURYO BW'IKORANABUHANGA AMABUYE YO KUBAKISHA BUCUKURWAMO N'UBUTAKA UPI: 4/05/12/03/5297 BUHEREREYE MU MUDUGUDU WA KIMISUGI, AKAGARI KA KA GICUMBIMU NTARA MUTETE AKARERE MUSENYI UMURENGE WA Y'AMAJYARUGURU BUFITE UBUSO BUNGANA NA 19.413 M² UWO MUTUNGO UKABA UFITE AGACIRO K'AMAFARANGA Y'URWANDA 295,067,694Frws
ABIFUZA GUPIGANWA MURI IYI CYAMUNARA BAGOMBA KWIYANDIKISHA KURUBUGA RWA CYAMUNARA ARIRWO Www.cyamunara.gov.rw KANDI BAKWISHYURA INGWATE Y'IPIGANWA INGANA NA 5% BY AGACIRO KOSE K'UMUTUNGO WAVUZWE HARUGURU INGANA N'AMAFARANGA Y'U RWANDA 14.753.385Frw YISHYURWA KURI KONTI NUMERO 000400696575429 IRI MURI BANKI YA KIGALI (BK) YANDITSE KURI MINIJUST-AUCTION FUNDS YA MINISITERI Y'UBUTABERA.
GUSURA INGWATE IGURISHWA BIKORWA BURI MUNSI MU MASAHA Y'AKAZI. ABIFUZA IBINDI BISOBANURO BABARIZA KURI NOMERO ZA TELEFONE IGENDANWA ZIKURIKIRA: 0788809951
UBURYO BYAWO BIBONEKA HAKORESHEJWE IFOTO N'IGENAGACIRO BW'IKORANABUHANGA RYO KURANGIZA INYANDIKOMPESHA
BIKOREWE I KIGALI KU WA 05/10/2021
Me CYUBAHIRO Rodrigue UWASHINZWE KUGURISHA INGWATE
Published on 05/10/2021
Please use the details below to book a visit of the property
Phone number: +250788809951
Email: rcyubahiro@gmail.com
Phone number 2:
Email 2: